text:
28 gennaio 2010
33, i agns di Christ...ian
Po ben, a son rivâts ancje chescj... E stant che plui di cualchidun al à tacât ancje a fâmal presint, o cjapi spont de batude par fâ une riflession in teme... No je mê, ma o pensi che e sedi buine par ducj: "Ognidun al à la sô crôs, cui che le puarte e cui che le strissine".
Ah... mi dismenteavi di une robe: grazie pai auguris!
27 gennaio 2010
Zornade de Memorie 2010
L'articul 1 de leç 211 dal 2000 al dîs "La Republiche taliane e ricognòs la zornade dai 27 di Zenâr, date che a son stâts butâts jù i cancei di Auschwitz, "Zornade de Memorie", cun chê di ricuardâ la Shoah (stermini dal popul ebraic) lis leçs raziâls, la persecuzion taliane dai citadins ebreus, i talians che a àn patide la deportazion, la prisonie, la muart, e ancje chei che, ancje in cjamps e posizions diferents, si son oponûts al progjet di stermini, e metint in pericul la lôr vite a àn salvât altris vitis e protezût i perseguitâts".
(L'an passât us vevi conseât di lâ a viodi La Risiere di San Sabba... invît che o torni a fâ ancje chest an)
O aprofiti ancje par proponius chest messaç che mi è rivât par mail cu la autorizazion dal autôr a publicâlu:
"chel che mi à simpri intosseât de zornade de memorie e je la scjarse memorie dai talians e il mandâ la responsabilitât nome ai naziscj e ai todescs. a part i museus sul olocaust presints in gjermanie (dramaticamentri biel e coinvolgent chel di lueberkund a berlin) dispès a capite di cjatâ là mostris dediadis a cheste memorie: les ài viodudis al deutche museum di monaco tant che a moritzburg che altrò. lì, diretamentri o indiretamentri, al è ricurinte cheste vergogne dal passât e no dome tal di de memorie.chi di no, invecit, nuje. si dismenteisi che nome in friûl andi è stâts trê cjamps di stermini e si continue a tigni bon chel criminâl di mussolini (600.000 muarts nome italians, distruzion economiche, socjâl e maçalidis in italie, etiopie, grecie, slovenie... cui responsabii ben taponâts tai archivis) onoranlu a predappio, lassant che la mussolini si incazzi co si fevele mâl di lui... fin - scuviarte di vuê - vignî a savê che la vôs e i scrits di mussolini son i seconts plui scjariâts tai ipod... in italie al samee che la memorie e sedi dome chê di chei altris.
di suald"
(L'an passât us vevi conseât di lâ a viodi La Risiere di San Sabba... invît che o torni a fâ ancje chest an)
O aprofiti ancje par proponius chest messaç che mi è rivât par mail cu la autorizazion dal autôr a publicâlu:
"chel che mi à simpri intosseât de zornade de memorie e je la scjarse memorie dai talians e il mandâ la responsabilitât nome ai naziscj e ai todescs. a part i museus sul olocaust presints in gjermanie (dramaticamentri biel e coinvolgent chel di lueberkund a berlin) dispès a capite di cjatâ là mostris dediadis a cheste memorie: les ài viodudis al deutche museum di monaco tant che a moritzburg che altrò. lì, diretamentri o indiretamentri, al è ricurinte cheste vergogne dal passât e no dome tal di de memorie.chi di no, invecit, nuje. si dismenteisi che nome in friûl andi è stâts trê cjamps di stermini e si continue a tigni bon chel criminâl di mussolini (600.000 muarts nome italians, distruzion economiche, socjâl e maçalidis in italie, etiopie, grecie, slovenie... cui responsabii ben taponâts tai archivis) onoranlu a predappio, lassant che la mussolini si incazzi co si fevele mâl di lui... fin - scuviarte di vuê - vignî a savê che la vôs e i scrits di mussolini son i seconts plui scjariâts tai ipod... in italie al samee che la memorie e sedi dome chê di chei altris.
di suald"
26 gennaio 2010
Lidrîs
Il lidrisament al è forsit la dibisugne plui impuartante e plui mâl cognossude de anime umane. E je tra lis plui dificilis di definî. Midiant de sô partecipazion reâl, ative e naturâl ae esistence di une coletivitât che e conservi vîfs cierts tesaurs dal passât e cierts presentiments dal avignî, l'om al à une lidrîs. Partecipazion naturâl, ven a stâi, imponude in maniere automatiche dal lûc, de nassite, de profession, dal ambient. A ogni om i coventin lidrîs multiplis. Al à dibisugne di ricevi cuasi dute la sô vite morâl, inteletuâl, spirituâl midiant dai ambients che ur parten naturalmentri.I sgambis di influencis tra i ambients une vore difarents tra lôr a son indispensabii tant che il lidrisament tal cjamp naturâl. Un determinât ambient al à di jessi influençât dal esterni, no par jessi insiorât, ma par jessi stimolât e rindi plui profonde la proprie vite. Al à di nudrîsi dai stimui che a vegnin di difûr, dome dopo di vêju assorbîts e i individuis che lu componin ju àn di ricevi dome di chest stes. Cuant che un pitôr di autentic valôr al va intun museu, la sô origjinalitât si sint rinfuarcide. Chel distès al à di sucedi a lis diviersis popolazions de tiere e ai diviers ambients sociâi.Si à dislidrisament ogni volte che si à une concuiste militâr e, ta chest câs, la concuiste e je cuasi simpri un mâl. Il dislidrisament al è minim cuant che i concuistadôrs a son un popul migradôr che si stabilìs intune tiere concuistade, si misclice cu la popolazion e al met lidrîs alì. Chest al fo il câs dai Elens te Grecie, dai Celts in Galie, dai Arabics in Spagne. Ma cuant che il concuistadôr al reste forest sul teritori che al à ocupât, il dislidrisament al è une malatie cuasi mortâl pes popolazions concuistadis. Si rive al massim nivel cuant che a son deportazions di masse, come te Europe ocupade de Gjermanie o te anse dal Niger, o cuant che e je une sopression brutâl di dutis lis tradizions locâls, come tai teritoris francês de Oceanie (se o vin voie di crodi a Gauguin e a Alain Gerbault).Fintremai cence concuiste militâr, il podê dai "bêçs" e la dominazion economiche a puedin imponi une influence foreste al pont di provocâ la malatie dal dislidrisament.Infin lis relazions sociâls dentri di un stes paîs a puedin jessi fatôrs une vore pericolôs di dislidrisament. Tai nestris paîs, in dì di vuê, oltri che a la concuiste a son doi velens che a difondin cheste malatie. Un a son i "bêçs". I bêçs a secjin lis lidrîs dapardut li che a jentrin sostituint a ogni altri movent il desideri di vuadagn. Al vinç facilmentri ducj chei altris movents parcè che al domande un sfuarç di atenzion une vore mancul grant. Nissune altre robe e je clare e semplice come une cifre.
Simone Weil, Il lidrisament (L'enracinement, 1949)
Simone Weil, Il lidrisament (L'enracinement, 1949)
25 gennaio 2010
Salvâsi de stupiditât
O ai vude ocasion di rifleti cuntune persone a proposit di stupiditât.
Mi è tornade sot man cheste che us torni a proponi: il stupit ti splace parcè che ti fâs dam o ti fâs stâ mâl cence vê nissun vantaç par se. Il trist ti fâs mâl, ma par vê un vantaç! Duncje il stupit nol è prevedibil. Forsit par chest i nestris nonos a disevin: "Al è miôr vê da fâ cun cent triscj inteligjents che no cuntun stupit!".
Mi è tornade sot man cheste che us torni a proponi: il stupit ti splace parcè che ti fâs dam o ti fâs stâ mâl cence vê nissun vantaç par se. Il trist ti fâs mâl, ma par vê un vantaç! Duncje il stupit nol è prevedibil. Forsit par chest i nestris nonos a disevin: "Al è miôr vê da fâ cun cent triscj inteligjents che no cuntun stupit!".
22 gennaio 2010
Estroverso2010
A Tavagnà/Felet a son leâts i ricuarts di une biele esperience lavorative che mi à dât tante sodisfazion no dome come dipendent ma ancje dal pont di viste uman.
Us segnali la cerimonie di premiazion dal concors di traduzion Estroverso dal comun di Tavagnà.Sabide des 3 dopomisdì e sarà la cerimonie e si podarà viodile ancje in streaming. Par savênt di plui, fracait chi.
20 gennaio 2010
Interviste a pre Roman Michelot
Vuê o ai viert il gjornâl e mi soi cjatât une biele sorprese: il Messaggero al è daûr a fâ une schirie di interviste par une inchieste su la lenghe furlane e vuê al è ospit pre Roman Michelot, plevan di Vilegnove: lait a lei tai coments ce che al à dit.
Te foto il grup storic di Glesie furlane: ospits dal president Fontanini cualchi mês indaûr, di çampe il dean Zuan Pieri Biasat, bonsignôr Roberto Bertossi di Vençon, pre Roman Michelot e ultin a drete pre Tonin Cjapielâr, di Muris/Ruvigne, dongje di lui o soi ancje jo.
Te foto il grup storic di Glesie furlane: ospits dal president Fontanini cualchi mês indaûr, di çampe il dean Zuan Pieri Biasat, bonsignôr Roberto Bertossi di Vençon, pre Roman Michelot e ultin a drete pre Tonin Cjapielâr, di Muris/Ruvigne, dongje di lui o soi ancje jo.
17 gennaio 2010
Novitâts su Frank Spada
Ogni tant al passe par di ca o te Ostarie leterarie, ma al è un pôc che no lu viôt... Cumò o ai capît parcè: Frank Spada si viôt che al jere impegnât cul so ultin libri "Marlowe ti amo" che al sarà tes librariis tor fin di Zenâr o Fevrâr (si cjatarà forsit za prime li de librarie Tarantola di Udin).
Cjalant la cuviertine, mi pâr di capî che al sarà un libri par talian... cjâr Frank, a cuant une publicazion ancje par furlan? ;-)
Cjalant la cuviertine, mi pâr di capî che al sarà un libri par talian... cjâr Frank, a cuant une publicazion ancje par furlan? ;-)
16 gennaio 2010
Il mestri Dreetôr
Plui di cualchidun, ta chestis setemanis, mi veve domandât cui che al sarès stât il gnûf diretôr e se o sarès stât jo a cjapâ il puest dal Dree.
Invezit o soi propit content che dopo di un Dree a 'nt rivi un altri: di fat Dree Valcic al è il gnûf diretôr da La Patrie dal Friûl, la storiche riviste mensîl in lenghe furlane, cjapant il puest di Dree Venier.
Inmò grazie al Venier par chel che al à fat e al Valcic par vê acetât di deventâ il gnûf diretôr.
Tal coment us zonti il comunicât stampe.
Invezit o soi propit content che dopo di un Dree a 'nt rivi un altri: di fat Dree Valcic al è il gnûf diretôr da La Patrie dal Friûl, la storiche riviste mensîl in lenghe furlane, cjapant il puest di Dree Venier.
Inmò grazie al Venier par chel che al à fat e al Valcic par vê acetât di deventâ il gnûf diretôr.
Tal coment us zonti il comunicât stampe.
14 gennaio 2010
10 gennaio 2010
Sintude in curve
Po ben: 1 a 1 e bale tal mieç (gôl di Di Natale). L'Udin al à gambiât alenadôr ma nol rive a cjapâ chê corse che i coventarès par faltâ fûr dai paltans di une classifiche no biele.
Però vuê cu la Lazio no à pierdût ancje se lis robis no jerin tacadis mâl: sot di un gôl ancje in curve nol tirave un bon aiar. Pe prime volte chest an o ai sintût coros avonde stiçâts. Si sa che il tifôs furlan nol è dai plui cjalts però no vevi mai sintût a menaçâ: "Non vincete, non uscite!"... cuntune zonte di bande di un tifôs che mi à pardabon fat ridi: a un ciert pont, dopo l'enesin corut che us disevi, si jeve sù chest ca e dut incavolât al vose: "Se no vinceis, o fâs un capanelo fûr dal porton dal stadi e us spieti fin doman buinore... che o ai di lâ a vore!"
Dome un furlan al podeve dî une robe dal gjenar! eheh
Però vuê cu la Lazio no à pierdût ancje se lis robis no jerin tacadis mâl: sot di un gôl ancje in curve nol tirave un bon aiar. Pe prime volte chest an o ai sintût coros avonde stiçâts. Si sa che il tifôs furlan nol è dai plui cjalts però no vevi mai sintût a menaçâ: "Non vincete, non uscite!"... cuntune zonte di bande di un tifôs che mi à pardabon fat ridi: a un ciert pont, dopo l'enesin corut che us disevi, si jeve sù chest ca e dut incavolât al vose: "Se no vinceis, o fâs un capanelo fûr dal porton dal stadi e us spieti fin doman buinore... che o ai di lâ a vore!"
Dome un furlan al podeve dî une robe dal gjenar! eheh
09 gennaio 2010
Contis curtis tal vagon
Il Sportel pe Lenghe Furlane dal Comun di Remanzâs, in colaborazion cu la Ostarie Leterarie “Contecurte” e inte suaze dal program invernâl inmaneât dal Assessorât pe Culture, a presentin joibe ai 14 di Zenâr dal 2010
aes 20.45 il secont apontament de rassegne CONTIS CURTIS TAL VAGON.
Si trate di un cicli di cuatri apontaments – la seconde joibe di ogni mês, fin al mês di Març – dedicâts ae leture par furlan intune curnîs pardabon sugjestive: il vagon di tren dal Laboratorio di Sant Urbano, in vie della Stazione, 42 a Remanzâs.
Un vagon dal 1920, di fature ceche e restaurât di pôc, al da ospitalitât ae Ostarie leterarie di Contecurte che, di virtuâl e devente finalmentri reâl in compagnie di ostîrs e camarîrs, stuzighets e lis contis curtis dai aventôrs.
Contecurte al è un blog (http://contecurte.splinder.com), une Ostarie Leterarie virtuâl li che, propit come intune ostarie reâl, si dan dongje i clients plui varis, ognidun cuntune sêt diferente e ognidun pront a contâ la sô storie e a condividi i siei pinsîrs cun chei altris aventôrs.
Lis seradis a àn un teme diviers daûr dal gjenar des contis. Dopo lis Contis par spaventâsi dal mês di Dicembar, chestis lis datis a vignî:
Joibe ai 14 di Zenâr aes 20.45 _ Contis par maraveâsi
Joibe ai 11 di Fevrâr aes 20.45 _ Contis par divertîsi
Joibe ai 11 di Març aes 20.45 _ Contis par rifleti
Dal moment che il spazi tal vagon al è pôc, si consee di prenotâ il puest li de Biblioteche “G. Missio”
tel. 0432 668750.
aes 20.45 il secont apontament de rassegne CONTIS CURTIS TAL VAGON.
Si trate di un cicli di cuatri apontaments – la seconde joibe di ogni mês, fin al mês di Març – dedicâts ae leture par furlan intune curnîs pardabon sugjestive: il vagon di tren dal Laboratorio di Sant Urbano, in vie della Stazione, 42 a Remanzâs.
Un vagon dal 1920, di fature ceche e restaurât di pôc, al da ospitalitât ae Ostarie leterarie di Contecurte che, di virtuâl e devente finalmentri reâl in compagnie di ostîrs e camarîrs, stuzighets e lis contis curtis dai aventôrs.
Contecurte al è un blog (http://contecurte.splinder.com), une Ostarie Leterarie virtuâl li che, propit come intune ostarie reâl, si dan dongje i clients plui varis, ognidun cuntune sêt diferente e ognidun pront a contâ la sô storie e a condividi i siei pinsîrs cun chei altris aventôrs.
Lis seradis a àn un teme diviers daûr dal gjenar des contis. Dopo lis Contis par spaventâsi dal mês di Dicembar, chestis lis datis a vignî:
Joibe ai 14 di Zenâr aes 20.45 _ Contis par maraveâsi
Joibe ai 11 di Fevrâr aes 20.45 _ Contis par divertîsi
Joibe ai 11 di Març aes 20.45 _ Contis par rifleti
Dal moment che il spazi tal vagon al è pôc, si consee di prenotâ il puest li de Biblioteche “G. Missio”
tel. 0432 668750.
06 gennaio 2010
Cul nâs par aiar a viodi di ce bande che al tire
Epifanie, no fieste de befane, ancje in Friûl. E come ogni an, cui che lu clame Pignarûl, cui Avent, cui Pan e Vin, cui Fogaron... insumis, il Fûc, simbul de lûs... e dut il Friûl a viodi di ce bande che al tire il fum, cu la sperance che il gnûf anal sedi miôr dal an passât.
05 gennaio 2010
Bentornade!
E je stade une polse di 6 mês, ma a la fin no à resistût: e je tornade la archeofurlane, che la plui part dai blogarins a cognossin cul non di Ninine (te foto)!
Po ben, cumò vonde scherçs e sot cun pale e pic par fânus scuvierzi alc di plui dal nestri patrimoni archeologjic! Cuâl saraial il prin archeopost dal 2010?
Po ben, cumò vonde scherçs e sot cun pale e pic par fânus scuvierzi alc di plui dal nestri patrimoni archeologjic! Cuâl saraial il prin archeopost dal 2010?
02 gennaio 2010
Neule scure di Elsa Martin a Sanremo
Lis sorpresis a son inmò plui bielis cuant che no tu tes spietis... cussì mi ven di definî l'incuintri telefonic cun Elsa Martin (te foto), che juste vuê mi à clamât par telefon dopo che e veve stât li di Valentina Pagani a Radio Spazio 103.
No cognòs personalmentri Elsa ma mi à contât che e partecipe a la selezion par "Sanremo Nuova generazione 2010" e e je in concors cun la cjançon Neule Scure (musiche sô e peraulis di Stefano Montello).
Par scoltâ la sô cjançon, fracait chest link.
Jo i auguri di fâ tante strade, parcè che intun mont li che spes al è plui di mode jessi omologâts, nol è facil cirî di mantignî la proprie identitât e puartâ indevant lis tôs lidrîs, tô lenghe.
Elsa, tu âs sielte une strade forsit mancul facil tra chês che al propon il "market", ma forsit propit par chest la sodisfazion e sarà dople.
E no stâ vê pôre se cualchi "tentatôr" al vignarà a dîti "lasse pierdi che no vâl la pene, no stâ sierâti, il mont no ti capìs se tu fevelis par furlan...". A saran in tancj ma se a vessin reson chestis personis, probalmentri il mont al sarès plui puar. Ti consei a ti e ai letôrs di chest blog, di lâ a lei une pagjinute scrite su chest pdf: fracait chi e lait a pagjine 8.
Brave Elsa e continue cussì!
No cognòs personalmentri Elsa ma mi à contât che e partecipe a la selezion par "Sanremo Nuova generazione 2010" e e je in concors cun la cjançon Neule Scure (musiche sô e peraulis di Stefano Montello).
Par scoltâ la sô cjançon, fracait chest link.
Jo i auguri di fâ tante strade, parcè che intun mont li che spes al è plui di mode jessi omologâts, nol è facil cirî di mantignî la proprie identitât e puartâ indevant lis tôs lidrîs, tô lenghe.
Elsa, tu âs sielte une strade forsit mancul facil tra chês che al propon il "market", ma forsit propit par chest la sodisfazion e sarà dople.
E no stâ vê pôre se cualchi "tentatôr" al vignarà a dîti "lasse pierdi che no vâl la pene, no stâ sierâti, il mont no ti capìs se tu fevelis par furlan...". A saran in tancj ma se a vessin reson chestis personis, probalmentri il mont al sarès plui puar. Ti consei a ti e ai letôrs di chest blog, di lâ a lei une pagjinute scrite su chest pdf: fracait chi e lait a pagjine 8.
Brave Elsa e continue cussì!
Iscriviti a: Post (Atom)


c: text/html

text:
Al è un grop di dome feminis che a vegnin des vals di Cuneo e des Langhis, che a ’sunin un repertori formât di cjants di lavôr, di amôr, di emigrazion, di brigants, baladis apassionadis, insioradis cun rangjaments origjinâi de band piemontese. Une rileture dute al feminîl dai repertoris tradizionâi di dute Italie.
Formazion:
Erica Molineris – vôs;
Anna Chiapello – armoniche, percussions e vôs;
Claudia Danni – armoniche, ghitare e vôs;
Elena Chiaramello – armoniche e vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936

robotstxt: allowed

filter: keep


text:
Aquilee: vie sacre e il puart roman
Home Trois Troi Furlan Prime tape Aquilee Foto 6
Aquileia - Aiello
La Vie Sacre che e scomence di daûr de Basiliche, e je compagnade di ciprès antîcs e si svilupe dilunc dai rescj dal puart antîc di Aquilee, che al jere su la spuinde de Natisse: un timp tant siore di aghe che, traviers lis sôs 8 miis di lungjece, e rivave fin a Gradus (Grau) e al Mâr Adriatic, par finî dongje aes puartis dal borc di Munistîr.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
TERITORIS - SLOVENIE. Incuinament sot voli tes citâts de Slovenie
Vie pal Invier no dome i abitants di Udin e Pordenon a àn scugnût convivi cul incuinament dal aiar che al diven dal trafic, dal riscjaldament des cjasis e des emissions des industriis. Ancje in Slovenie il probleme al esist, massime te aree de capitâl Lubiane e des citâts di Ptuj e Maribor. Come ca di nô, il limit de concentrazion des particelis PM10 al è di 50 micrograms par metri cubic; al plui, chest limit al pues jessi scjavaçât dome 35 dîs intun an.
ARSO_ A tignî di voli dì par dì la cualitât dal aiar che a respirin i slovens e je la Arso (Agencija Republike Slovenije za okolje, vâl a dî “Agjenzie de Republiche di Slovenie pal ambient”): cheste agjenzie e dipent dal ministeri dal Ambient, che cumò tal guvier di Borut Pahor al è vuidât di Roko Žarnić. La Arso (www.arso.gov.si) e à di stâ daûr a dut ce che al rivuarde la nature in Slovenie, tratant di timp atmosferic, di aghis, dai efiets des ativitâts umanis sul ambient, li che magari cussì no un spazi impuartant al ven cjapât dal incuinament.
LUBIANE_ Sul sît internet dal Comun di Lubiane e je une pagjine simpri inzornade dedicade di pueste ae cualitât dal aiar, li che si cjatin i valôrs regjistrâts des centralinis metudis tal centri e in perifarie: ogni dì, cun dâts gnûfs ore par ore, si puedin viodi sei la temperature che la percentuâl di umiditât e la fuarce dal aiar, ma soredut lis cuantitâts par metri cubic dai incuinants dal aiar come PM10, la anidride di solfar (SO²) e il benzene. Stant aes rilevazions dal 2009, tal comun di Lubiane a son stadis difondudis tal aiar 854 toneladis di anidride di solfar, un cuart di mancul rispiet al an prime. Simpri tal 2009, a son finidis tal aiar de capitâl doi milions 75 mil toneladis di anidride carboniche, pôc mancul rispiet al 2008: un tierç di chestis emissions al è stât par vie dal trafic e il 8 par cent pe industrie.
MARIBOR_ La cualitât dal aiar e je un tic piês tal cjâflûc de Stirie slovene. Ancje culì tal sît internet dal Comun si puedin viodi i valôrs dai incuinants dal aiar: dome tal Dicembar dal an passât, par esempli, tal centri de citât par vot dîs (dai 17 ai 20 e dai 28 ai 31) la cuantitât di PM10 e je stade parsore dal limit di leç.
STUDI_ Stant a un studi presentât in ocasion de conference sul clime che si è tignude ae fin dal 2009 a Copenhagen, tignint cont di diviers valôrs peâts aes emissions di anidride carboniche, ae cualitât dal aiar e de aghe in gjenerâl, al consum de energjie e al ricicli dai refudons, su 30 capitâls europeanis metudis sot esam, Lubiane e à sierât al puest numar 19; prime la capitâl danese, ultime Kiev. Un risultât discret par Lubiane, stant che secont chest studi la cuantitât di PM10, plui alte vie pal Invier (parfin il 70 o ancje il 100 par cent di plui te Slovenie interne rispiet al Istât), in dut il paîs tai ultins 9 agns e je lade al mancul.
ALESSIO POTOCCO


text:
ATUALITÂT - De Australie al Friûl
Eleanor Callanan e fevele furlan cul acent inglês. Al è bielonon di sintî. «O capìs dut ma no stait a fâmi tabaiâ parcè che no rivi a fâ un discors dignitôs», d precise jê cun umiltât. A je nassude a Melbourne, in Australie, intune famee di origjin irlandese. Ma di simpri e à vût leams di altris bandis: «Lis mês amiis di scuele a jerin emilianis e une volte ur ai dit, prin di partî par un viaç in Italie, “cuissà se mi cjati cussì ben che o resti là”». Plui o mancul e je lade propit in cheste maniere. Eleanor e à cjatât di vore a Milan e daspò in Friûl, e fâs la “letore” te Universitât dal Friûl. E à sposât un om che al fevele “slâf” (come che e à dit jê) parcè che al à la mari da lis Vals dal Nadison e il pari di Flum. E je lade a stâ a Are di Tresesin, “in campagne, dulà che il celulâr al fâs fature a cjapâ”, e conte riduçant. E dopo 20 agns in Italie, e je achì in Friûl dal 1991, e je rivade adore ancje a vê la citadinance taliane. L’ultin dì di Zenâr di chest an e à fat il zurament di fedeltât a la Costituzion taliane denant dal sindic, Andrea Mansutti, e di tancj amîs rivâts par condividi cun jê chest moment tant spietât. «O vevi domandât di podê zurâ par furlan – nus dîs – ma mi àn dit che no si pues… E alore i miei students da la Universitât mi àn preparât un zurament scherzôs, come un cartelon di lauree, dut scrit par furlan che o ai let dopo, vie pal rinfresc che o vevi organizât». I vevin scrit che e veve di zurâ «di no lassâ plui tal plat frico e polente», a vevin contât la sô storie ricuardant ancje che e jere rivade seconde, cuntun so toc, tal Festival da la cjançon furlane dal 2003. «In chê volte o vevi scrit une poesie par inglês che dopo e je stade musicade e voltade par furlan», e precise Eleanor che e va dilunc ricuardantle a memorie. Il titul “Une buinore di Mai”. Ma cemût aie fat a imparâ la marilenghe, i domandin. «O ai simpri vivût in piçui paîs, a Pagnà, a Terençan, cumò a Are, e achì cuant che tu jentris intune buteghe a cjoli il pan o il gjornal ducj a fevelin par furlan, tu lu imparis par fuarce». Eleonor, che cumò e à dôs citadinancis, chê taliane e chê australiane, e à finît di pôc un master di ricercje sui rapuarts interculturâi a Dublin, in Irlande, e la sô tesi e tratave da lis tradizions furlanis e in particolâr di cemût che a vegnin mantignudis vivis dai imigrâts furlans in Australie.
Valentina Pagani


text:
‘Zuàn Jàcun Menon, il poète taponât
Ai 20 di març stât (2014) te sale «Della Torre» de Fondazion Carigo di Gurize al è stât memoreât cuntun incuintri – «Gian Giacomo Menon Il poète taponât
(Migjee 1910 – Udin 2000) - Une vite pe poesie», par presentâ la vite e la opare leterarie dal professôr–poete inte citât che al veve frecuentât cuant che al jere cetant zovin e al jere a studiâ tal liceu classic Dante Alighieri, lûc chest che nol è stât dome di incressite culturâl ma ancje di amiciziis impuartantis.
Prime, ai 6 di dicembar dal 2013 inte Sale Ajace di Udin, al jere stât presentât il libri: Gian Giacomo Menon, Qui per me ora blu – Una vita per la poesia, edizions KappaVu di Udin, par cure di Cesare Sartori, che al fo arlêf dal poete bielzà tal liceu classic Jacopo Stellini di Udin.
In chest volum e ven contade la vite dal professôr-poete, un om che al à passât buine part de sô esistence contantsi midiant dai viers poetics – plui di cent mil poesiis – un milion di viers poetics che a pandin par mieç de mascare des peraulis il so grant ingôs interiôr, ma che a lassin sorprese e maravee. Si trate ad in plen di un câs leterari di un gjeni poetic che vadì nol è stât capît e scuindût par so stes volê.
Lassât di bande e dismenteât intant che al jere in vite, al è stât tornât a recuperâ in gracie de ustinazion di Cesare Sartori, so arlêf, che lu à gjavât vie de dismentie che se di no al varès vût par destin.
Zuan Jacum Menon, nassût tal 1910 a Migjee in provincie di Gurize, che in chê volte al jere teritori austriac, laureât in jurisprudence a Bologne tal 1934 e dopo in filosofie tal 1937, al à insegnât storie e filosofie a un pâr di gjenerazions di students furlans tal liceu classic Jacopo Stellini di Udin.
Di zovin al veve aderît al Futurisim cjapant part cul aero-pitôr Tullio Crali di Gurize, so amì, al moviment di Marinetti. Tra i amîs dai agns gurizans dal liceu bisugne ricuardâ, dongje dal artist Tullio Crali, il scritôr poete Carlo Luigi Bozzi (1894-1973) e plui tart l’antropolic Carlo Tullio Altan, pari dal dissegnadôr innomenât che al à creât la Pimpe.
Inteletuâl gaiarin e trasgressîf, al amave stupî cun mûts di fâ stramps e provocatoris, ma al jere iresistibil e carismatic, mai banâl. Figure dibatude e discomude al è stât un insegnant che al à lassât segns di amôr e di devozion ma ancje feridis tal cûr e tal cjâf dai siei arlêfs.
Di ce che al à scrit al à publicât cetant pôc, ritirantsi dal dut de vite sociâl e mondane sul tacâ dai siei 50 agns tal 1957, par un isolament volontari tra i mûrs di cjase sô, une «decision di assence» par dedicâsi dome al insegnament e a la poesie.
Inte infanzie al à respirât un aiar contadin e cristian. A strenzin il cûr lis lirichis dedicadis ai ricuarts de infanzie, al paîs dulà che al è nassût e a la sô int – cap. V dal volum Qui per me ora blu, Con te mia piccola terra, cap.VII Io sarai il farc da tiere
(Io sarò la talpa della terra), cuasi un tornâ a lis sôs lidrîs. Viers poetics dulà che al marche cul so furlan, la sô fevele (varietât di Migjee), i cognons de sô int… Godeas, Simonit, Cisilin… e al cjante la sô tiere Mio amore mia terra.
Iò sarai il farc da tiere
Iò sarai il farc da tiere
il folc dal zil
sarai un colp di luz
un colp di scur
e muriran lis ladris
lis stelis
sarà la piere e il nul
( marzo – aprile 1999)
Io sarò la talpa della terra / il fulmine del cielo / sarò un colpo di luce / un colpo di buio / moriranno le radici / le stelle/ resterà la pietra e la nuvola
Con te mia piccola terra
con te mia piccola terra
piccoli campi piccolo fiume
piccola casa piccolo monte con te dove sono nato
piccola vita piccolo uomo con te e sarà piccolo il mio
luogo di te oh sarà breve il mio luogo corta
pietra corte radici corta erba che cresce in
soli non miei
Mio amore mia terra
mio amore mia terra mi penetri spada e radice
erba nera sopra di me scura parola dentro di
me
A proposit dal so furlan, une varietât dal Friûl di soreli jevât, Menon stes al scrivè intune note dal lui 996:
«Iò sai poc o nuia il Furlan, iò sai mal il Furlan dal pais dai vecios contadins, iò sai a oreli bastard peraulis sintidis di pizzul o di me pari e di me mari che fevelavin furlàn fra lor, iò scrivi cun fadie cul vocabolari un tant al sac un tant al bras».
Par lui la poesie e fo «ferita e farmaco insieme» (ferìde e midisìne intùne), baluart e solêf dal mont.
Intune interviste di Maria Carminati dai 8 di dicembar 1998 a proposit de poesie, il professôr-poete al rispuindeve cussì: «La poesia è un bisogno di un colloquio interiore come chi sente il bisogno di Dio, scrivere è vivere!».
Cussì lu definive il scritôr Carlo Sgorlon: «Filosofo del nulla e poeta assoluto» e come che 47 agns indaûr e riferìs La Fiera Letteraria: «…di Gian Giacomo Menon non sappiamo nulla, sappiamo solo che è un poeta», un vero poeta che era pazzamente innamorato della «vita incandescente delle parole».
Di lui al à scrit in maniere aprofondide il curadôr dal volum Qui per me ora blu
Cesare Sartori, furlan de diaspore, laureât in filosofie inte universitât di Triest, gjornalist professionist de Nazione di Florence, za arlêf dal professôr al liceu classic Stellini, cu la sô ustinade volontât e costance si è impegnât a cori daûr di segns e olmis de grandonone produzion poetiche dal mitic professôr, cuntun progjet culturâl e di divulgazion par un ricognossiment dovût, ancje se in ritart.
Un sfuarç mirabil di fâ cognossi Menon a un public vast. Doi libris, un di poesiis ineditis e une biografie, tantis conferencis e presentazions, un sît (www.giangiacomomenon.it) curât dal stes Sartori, che si pues consultâ e dulà che si pues cjatâ une vaste documentazion che e je inzornade in mût costant su la ativitât di presentazion e divulgazion, e culì po si cjate ancje la publicazion dai componiments, partint di poesiis ineditis, che a vadin indaûr vadì ai agns Cincuante dal ‘900. Dut chest al fâs part di un penç grup di lavôrs, numerâts dal autôr dal 729 al 1277 cence nissune indicazion de date.
Non l’azzardo dei giorni
il sole nei pioppi
galline nere di piuma
e l’ora bruciata nei nidi
il sotterfugio degli anditi
le scale precipitate
i capelli a sfiorare le dita
ogni parola rubata
giocarti nel nascere
e dopo più grande nei lini
oggi soltanto memoria
campo di vetri stirati
Non c’è pena
dove il cuore coincide con la foglia
né morte
se le vene respirano nei tralci
e succhiano dalla terra
una non delusa promessa.
Tu mi hai insegnato
a essere erba e corteccia,
a piegarmi sotto il peso dei grilli,
a farmi sentiero per la formica,
prato e bosco,
perduto nel sapore di una mora.
Ma, dopo, solo,
senza voce di pioggia
né messaggi di arcobaleno.
La grandiose corispondence di composizions ineditis che il poete al à lassât murint e je stade donade de femine Silvia Sanvilli (1922-2013) a la biblioteche civiche Vincenzo Joppi di Udin dulà che cumò e costituìs la part principâl di un fonts siôr di documentazion a disposizion di studiôs e ricercjadôrs.
Il volum Qui per me ora blu, che al à in zontât ancje un preseôs cd cui pièzs musicâi, scrits tra il 1970 e il 2012 di ben 10 compositôrs, che si son ispirâts ai viers dal poete, si pues cjatâlu tes miôr librariis.
(Egle Taverna)
[L'articolo originale in italiano sta in: «Sot la Nape», nn. 1-2/2014, pp. 99-101; la traduzione in friulano è stata pubblicata sul n. XXXII (ottobre 2014) di «Gnovis pagjnis furlanis» (pp. 22-26), rivista annuale dell'Union Scritôrs Furlans di Udine collegata al foglio mensile «La Patrie dal Friûl»].
Egle Taverna


text:
Rome
Rome e je la capitâl da la Italie e il cjâflûc de regjon Lazi e de omonime Citât metropolitane, e à scuasit 2,8 milions di abitants. Secont la tradizion e je stade fondade di Romul il 21 di Avrîl dal 753 p.C. su siet cuei (Palatin, Esquilin, Aventin, Viminâl, Quirinâl, Celi, Cjapitulin).
Teritori[cambie | modifiche il codiç]
Il comun di Rome al è il plui grant (1.285 km²) e il plui popolât de Republiche Taliane. La citât si cjate sul flum Tibar; il prin insediament al fo svilupât su pes culinis daûr de anse dulà che e je logade l'Isule Tiberine. Rome e je traviersade ancje da un altri flum, l'Aniene, che si bute intal Tibar inte zone setentrionâl dal abitât.
Storie[cambie | modifiche il codiç]
Daûr de tradizion, Rome e je stade fondade il 21 di Avrîl dal 753 p.C. di Romul. E je stade capitâl dal Imperi Roman, daspò sede dal Papât, capitâl dal Stât de Glesie dal VIII secul fin tal 1871, an che e je stade anetude al Ream d'Italie, diventant daurman la capitâl. Intal 1946 e je diventade la capitâl de Republiche Taliane.
Traspuarts[cambie | modifiche il codiç]
Colegaments[cambie | modifiche il codiç]
L'aeropuart intercontinentâl di Fiumicino (Leonart Da Vinci) al lee la citât di Rome con lis principâls citât dal mont; il scjali di Ciampino (Pastine) al è utilizât pai svoi charter. Al si cjate un aeropuart ancje al Urbe, doprât dome pal turisim e come elipuart.
Mobilitât urbane[cambie | modifiche il codiç]
Metropolitane[cambie | modifiche il codiç]
La citât e je servide da dôs liniis di metropolitane. Al dì di vuê a son in costruzion une diramazion de linie B (clamade B1) e une gnove linie, C, che e sarà operative a scomençà dal 2011.
Autobus e trams[cambie | modifiche il codiç]
A son in servizi ancje 376 liniis di autobus, sîs di trams e une di filobus [1].
Lûcs d'interès[cambie | modifiche il codiç]
Archeologjie[cambie | modifiche il codiç]
Monuments[cambie | modifiche il codiç]
Basilichis[cambie | modifiche il codiç]
Palaçs[cambie | modifiche il codiç]
Viôt ancje[cambie | modifiche il codiç]
Leams[cambie | modifiche il codiç]
- (talian) Sît ufiziâl dal Comun di Rome
- (talian) Informazions sul traspuart public


text:
Al jere un baûl vieronon te cjamare de mame. Al jere il baûl plui vieri che o ves mai viodût, un di chei cul tapon staronzât, tant che la panze di un tripon. Ficjade dentri ta chest baûl, sot de blancjarie puartade a marît che no si doprave mai apont parcè che e faseve part de dote; sot de arzentarie che no si doprave mai parcè che e jere un regâl di gnocis; e sot di ogni sorte di curdelis coloradis, botons, certificâts di nassite; sot di dut chest e jere une scjatule cu lis fotografiis di famee. La mame no i permeteve a di nissun di vierzi il baûl, e e tignive platade la clâf. Ma une dì jo le ai cjatade. Le ai cjatade platade sot dal netepîts.
In chel an, tai daspomisdîs di vierte, o tornavi cjase di scuele e o cjatavi la mame che e faseve lis voris in cusine. E lavorave cussì tant che e veve i braçs moi, blancs tant che arzile secjade, i cjavei secs e fins incolâts sul cjâf e i voi sgjavâts, grancj e lancurôs.
La fotografie!, o pensavi. Oh, chê fotografie tal baûl!
Cuant che mê mari no cjalave, le mocavi in cjamare, o sieravi a clâf e o vierzevi il baûl. A jerin une vore di fotografiis là dentri, e mi plasevin dutis, ma a ’nd jere dome une che i miei dêts a bramavin di strenzi e i miei voi no viodevin la ore di amirâ ogni volte che o viodevi la mame cuinçade in chê maniere. Chê fotografie je vevin scatade une setemane prime di sposâ gno pari.
Ce fotografie!
Si le viodeve jê sentade sul braçûl di une poltrone, e e veve intor un vistît blanc che i rivave jù fin tai pîts. Lis maniis a jerin a sbuf, vaporosis, une vore elegantis. Il golâr al jere a pene marcât; tal cuel e veve un cameu picjât intune cjadenute di aur. Il cjapiel al jere il plui grant che o ves mai viodût in vite mê. I coronave lis spalis tant che un ombrenin blanc, cul ôr a pene un pêl sbassât jù, e i taponave ducj i cjavei, fale che un çuf scûr che al saltave fûr di daûr. In ogni câs si viodevin i voi verts e fonts, cussì grancj che nancje chel cjapiel nol podeve scuindiju.
O fissavi chê fotografie strane, bussantle e vaìnt parsore, content che une volte e fos stade vere. E mi visi di un daspomisdì che me soi puartade daûr fin su la rive dal gno roiuç, le ai poiade suntune piere e o ai preât denant. La mame, però, e jere in cusine, cjapade dentri di citis e pignatis: une cualsisei femine, no plui la femine di adorâ di chê fotografie.
La conte misteriose (4): La fotografie
Al jere un baûl vieronon te cjamare de mame. Al jere il baûl plui vieri che o ves mai viodût, un di chei cul tapon staronzât, tant che la panze di un tripon. Ficjade dentri ta chest baûl, sot de blancjarie puartade a marît che no si doprave mai apont parcè che e faseve part de dote; sot de arzentarie che no si doprave mai parcè che e jere un regâl di gnocis; e sot di ogni sorte di curdelis coloradis, botons, certificâts di nassite; sot di dut chest e jere une scjatule cu lis fotografiis di famee. La mame no i permeteve a di nissun di vierzi il baûl, e e tignive platade la clâf. Ma une dì jo le ai cjatade. Le ai cjatade platade sot dal netepîts.
3 coments On La conte misteriose (4): La fotografie
-
La foto di mia madre
John Fante
Rapimento in famiglia, in Dago Red
Dago Red, come a disi il vin ros dai imigrâts di origjine taliane, parcè Dago al jere un dai tancj mûts che, cun un ciert dispreç, si podevin clamâ i talians d'Americhe.
-
"Peste e corna, Tex, questa donna è un vero demonio!"
"Kit, vecchio satanasso, lascia perdere le donne e pensa a tenere il ronzino che hai sotto la sella!"
(O citi a memorie: forsit n. 5 "Satania!")
Fortune che il contrat cu la Ostarie nol cjape dentri il timp par induvinâ la conte, se no o sarès zaromai suntune strade 😉
-
Cavalarice che no si cjate une compagne, eroine intrepide, pistole infalibile e cuissà ce altri: Calamity Jane, stes non secolâr di Done Bete e stes an di nassite, il '52.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 8
LIS TRADIZIONS DE STORIE PRIMITIVE
Il diluvi
8 1 Alore Diu si visà di Noè e di dutis lis bestiis, ancje di chês salvadiis, che a jerin cun lui ta l’arcje. Diu al mandà su la tiere un aiar e lis aghis si sbassarin . 2 Lis fontanis dal abìs e lis gataradis dal cîl a forin sieradis; al tignì ferme la ploe par no ch’e vignìs jù, 3 e lis aghis si ritirarin a planc a planc de tiere; lis aghis si sbassarin dopo cent e cincuante dîs 4 e, tal setim mês, ai disesiet dal mês, l’arcje si fermà su lis monts di Ararat. 5 Lis aghis a continuarin a sbassâsi fint al decim mês e, la prime dì dal decim mês, si vioderin lis spicis des monts.
6 Dopo corante dîs, Noè al viergè la barconete che al veve fat ta l’arcje e al molà il corvat par viodi se lis aghis si jerin ritiradis. 7 Chel al jessì, al lè e al tornà spietant che lis aghis si fossin suiadis su la tiere. 8 Alore al molà dopo di lui la colombe, par viodi se lis aghis si jerin sbassadis su la tiere. 9 La colombe, no rivant a cjatâ un puest par poiâsi, e tornà li di lui ta l’arcje, parcè che l’aghe e taponave ancjemò la face de tiere; lui al slungjà la man, le cjapà e le tirà dentri daprûf di sè ta l’arcje. 10 Al spietà indaûr siet dîs e al tornà a molâ la colombe fûr da l’arcje. 11 La colombe e tornà dongje soresere e ve ch’e veve un ramaçut di ulîf gnûf crevât cul bec. Alore Noè al capì che lis aghis si jerin sbassadis su la face de tiere. 12 Al spietà altris siet dîs e al molà la colombe che no tornà dongje altri.
13 Lis aghis si suiarin dal dut su la face de tiere cuant che Noè al veve siscent e un agns, tal prin mês, la prime dì dal mês. Noè al tirà vie il cuviert de arcje; al cjalà fûr e al viodè che la face de tiere e jere sute. 14 Tal secont mês, ai vincjesiet dal mês, la tiere e jere propit sute dal dut. 15 Alore Diu i fevelà cussì a Noè: 16 “Salte fûr de arcje, tu e la tô femine, i tiei fîs e lis feminis dai tiei fîs dutun cun te. 17 Ducj i nemâi che a son cun te, dut ce che al è cjar, ucei, bestiis e dut ce che si strissine su la tiere fasiju saltâ fûr dutun cun te; che a ledin pal mont, che a fasin mandrie e che a jemplin la tiere”.
18 Noè al saltà fûr cui siei fîs, la sô femine e lis feminis dai siei fîs; 19 e dutis lis bestiis, dut ce che al svole, dut ce che si strissine su la tiere, seont la lôr raze, a saltarin fûr de arcje. 20 Noè i fasè dopo un altâr al Signôr: al cjolè di ducj i nemâi monts e di ducj i ucei monts e al brusà dut sul altâr. 21 Il Signôr al tirà sù dut chel bonodôr e al disè dentri di sè: “Mai altri no maludissarai la tiere par colpe dal om, parcè che l’om al è puartât al mâl di frut in sù. No fruçarai plui chei che a vivin, come che o ai fat cheste volte.
22 Fintremai che al durarà il mont
semenâ e seselâ,
frêt e cjalt;
istât e unviêr,
dì e gnot
no mancjaran par mai”.


text:
Pietro Sabatini, ex Whisky Trail, Peter Cam, Meeting, Acoustic Dreams… ’tal è un dai musiciscj storics dal folk talian: si propon cumò dal vîf cuntun spetacul incentrât ’su la sô musiche, cun tocs gjavâts fûr dai siei discs Dark & White par inglês e Aurelia Allargata, incentrât ’sul so teritori mareman livornês e dedicât al so paîs, Venturina. Ducj i doi i cd a son vignûts fûr tal Mai dal 2016. In chescj lavôrs, salts e madûrs, Sabatini al à dât cuarp ai siei siums sonôrs, cence frens e nancje inibizions: une musiche decise, precise, potente, incanalade bande un puart imagjinari dulà rivâ. Folk inglês e irlandês, blues e un pôc di prog a contribuissin al ’sun di chest progjet musicâl inmagant.
Formazion: Pietro Sabatini – vôs, ghitare, bouzouki – Francesco Giomi – batarie; Nico Grassi – ghitare; Samuel Pellegrini – bas eletric.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Brussels
Brussels (in francês "Bruxelles" , in olandês "Brussel" , par todesc "Brüssel , par talian storic "Brusselle" , e je une aree metropolitane de Belgiche che a par centri il Comun di Bruxelles e le sô aree urbane , cun une popolazion di 2,6 milions di abitants.
Brussels e je un dai centri pui impuartants de Union Europeane , in cuant si cjatin tantis sô istituzions come il Consei european , le Commission europeane e parzialmenti ancje il Parlament european (la sede si cjate a Strasburc). A Evere si cjate il cuartîr generâl de NATO . A Brussels si cjate ancje il Comitât economic e sociâl e il Comitât des regjons.
Buine part de aree metropolitane e je aministrade de bande de regjon di Brusels-Capitâl , dividude in 19 comuns , jenfri i cuâi il centri storic , il Comun di Brussels "Ville de Bruxelles/Brussel-stad". Le citât al va fûr dai confins de regjon, tancj comuns de periferie che fasin part in maniere aministrative des Fiandris , son puests impuartants de citât. Jenfri i cûai Zaventem , l'aeropuart internazionâl , Kraainem , le stazion finâl de linie dai traspuarts , e Tervuren , il cuartîr residenziâl.
Le aree di Brussels je dividude in trê nivei
- le aree centrale (geoperationaliseerde agglomeratie), cun 1 451 047 abitants al 1º zenâr 2008;
- i borcs (banlieue o buitenwijken), par un totâl di 1 831 496 abitants;
- l'hinterland (forensenwoonzone, o zone dai pendolârs), par un totâl di 2 676 701 abitants.
In tal2014 Eurostat includeve 2.607.961 abitanti in te aree urbane funzionâl(functional urban area) di Brussels.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
CUNVIGNE A RUALP IN MEMORIE DI PRE ANTONI BELINE
9 di Mai 2017
Pe Setemane de Culture Furlane inmaneade de Societât Filologjiche Furlane, sabide ai 13 di Mai a Rualp (Comun di Darte) e sarà une cunvigne "Lis peraulis di pre Antoni".
Fracant chest link o cjatais la LOCANDINE DE CUNVIGNE.
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.


text:
Benvignûts!
Se sês rivâts drets a chest articul al vûl dî che us è rivade une mail dulà che us disevi che o ai viert un sît e us invidavi a vignî a torzeonâ chi dentri. E se in chê mail o vês fracât il leam che us devi il benvignût par furlan – no crôt che o sedis in tancj – o speri che o vedis gust di viodi che chest al è un sît avonde bilengâl. Ma scomencìn par ordin.
PRIME ROBE, prime che o pensedis che us ai fat une malegracie: dulà aio cjolt la vuestre mail e parcè us aio scrit?
Bon… In gjenerâl o podaressin dî che al è che us ai scrit parcè che mi faseve plasê, ma lis rispuestis a cheste domande a podaressin jessi tantis e in cualchi câs a sarà juste plui di une, o forsit ancje dutis. Provìn a tirâ dongje un pocjis:
- o seguivis il gno blog gelostellato e magari o vês partecipât a cualchidune des coionadis cun stîl che o vevi fat culì (ce saio, il fun cool, i libris PSF, i libris PEM, la gelotteria… insome, a jeris jenfri i strafighi che seguono questo blog. E jo us vevi metût tal gno file di “Scellerati” che dopravi par mandâus i inzornaments.
- O seguivis il blog par furlan, chel che si clamave Salvadeat (e prime ancjemò Cîl glaçât), magari dome par viodi i cartei dal Stadio par furlan.
- O pûr o seguivis i pensieri di gelo, cu lis sôs quasi poesiis par talian, che mi robavis par fâsi molâ dai morôs, o che magari cuissà, us plasevin pardabon.
- O pûr o sês int di Contecurte, e a jeris te liste viere di chêl blog, che cumò al è un sît cu la sô mailing list (anzit, se no sês iscrits, iscriveitsi ancje a Contecurte dai!).
- O sin vignûts in contat par vie di libris: chei che o ai scrit jo, chei che o vês scrit voaltris, chei che us ai o mi vês regalât, chei che mi vês o us ai presentât, chei che mi vês o us ai corezût, chei di Edizioni XII o i miei che us ai vendût… insome: o sin int che nus plâs lei e scrivi.
- O pûr e je cuistion di contis. Si sin barufâts o lets o corezûts tai forum, tes garis di scritôrs, o sês stâts coinvolzûts te racuelte di contis dai Corti di Edizioni XII o insome… cuistion di contâsale.
- O pûr, plui facil, si cognossin o si cognossevin, magari sin amîs, parincj, ex-students, o vin lavorât tal stes puest, sin lâts a bevi insieme o nus plasarès lâ, vin fat l’amôr o nus plasarès fâlu, lis nestris vitis si son tiradis dongje par un ciert timp, nus plasin o no sopuartin lis stessis robis, insome… o vevi la vuestre mail e o ai pensât che us fases plasê ricevi cheste gnove e savê di chest gnûf sît. Si, lu sai, tantis mail a tornaran indaûr, altris al sarà come no vêlis mandadis, altris ancjemò a àn cambiât vite o mont. No impuarte. O ai gust di scrivi a ducj distes.
- Altris che cumò no mi vegnin tal cjâf o ai miôr dismenteâ. 🙂 Ma al è plui facil che se no jentrais in nissune de categoriis che o ai dit o sês capitâts achì par câs, o cirint porcariis su google.
SECONDE ROBE, intal câs che o sedi contents di jessi capitâts achì. Insom insom, ae fin de pagjine (o dal telefonut), si pues iscrivisi ae NEWSLETTER, par savê une volte ogni tant ce che al ven publicât achì e soredut par ricevi regâi e piçulis perfidis maraveis. Anzit: o ai bielzà preparât un regâl par ducj chei che si iscrivin te liste. Insome, meteit il non, la mail e fracait sul leam che us rive in rispeste, cence fastidis: no ai interès nancje pe mê vite, figurinsi se mi fâs i fats vuestris. Però o ai gust di regalâ storiis, ogni tant, e ae fin, scrivi al è biel ancje cuant che si trate di scrivi une letare a tancj e a di nissun, come che a son i articui di chest sît.
TIERCE ROBE, e ultime, trancuii: CHEST SÎT. Cemût isal fat, cemût si doprial, ce cjataiso dentri… Alore. Al è un sît di un scritôr e o cjatais la pagjine che us conte alc dai miei libris (Opere) dulà che us conti di lôr, par talian e par furlan. Dopo e je la sezion dulà che o cjatais dutis lis robis che o scrîf jo, ven a stâi lis robis su lis cuâl o ai il copyright. Si clame Storie e pensieri, e o podês lei contis, poesiis e pensîrs. Se us interesse alc in particolâr di cheste sezion, fracait sui tag, che o cjatais adalt. Dopo o cjatais la sezion Par furlan, dulà che a son ducj i post scrits par furlan, sedin robis scritis par furlan, contis o poesiis o haiku, sedin fufignis come i cartei dal Udin (che o ai tacât a meti sù), o gnovis che mi capitin. La sezion plui gruesse, clare, e je chê dulà che us feveli di libris. I libris che o lei, che a son pûr trop simpri mancul, ma ancje lis robis che o ai fat che a rivuardin i libris, e che magari us fâs plasê recuperâ, tipo i libri PEM o PSF. La sezion si clame Di libri (e altre perfide meraviglie).
Ultime sezion, il take away, cu lis contis di scjamâ in pdf. Par cumò o ai metût i miei ebook vieris, chei di une volte, e no ai metût il formât epub. Juste pdf, tant par dî che se o vuei meti un conte di regalâus o sai dulà metile.
Se us covente di cirî alc, tipo un libri o un autôr o une conte, lu cjatais cun il CERCA che e devente la funzion plui utile par navigâ dentri chest sît.
Par cui che no lu sa e nol vûl seguî il sît cu la mailing list, o viodarai di tornâ a meti in vore cun costance la pagjine facebook e il profîl twitter.
La grafiche dal sît le à fate Lorenzo Marangone, un zovin grafic e ilustradôr che o cjatais su instagram a @_lore_mrgn o tal footer. Seguit la pagjine, se us plasin i siei lavôrs.
La web master e je Astrid Virili, che o ai lambicât par un an par vê la vore come che mi plaseve a mi.
Chei di Mataran e l’artist Luca Tonin a son di ringraciâ par il regâl che al ricêf cui che si iscrîf ae mailing list chi sot.
Ultimissime robe: o sai che il sît, dentri, al varà un sac di fastidis peâts al timp che al passe e a magagnis informatichis: leams rots, download che no si rivin a fâ, imagjins corotis… Se o vês fastidis lassait un coment al articul o scriveitmi cence fastidis. Planc planc o rispuint a ducj e o comedi dut. E clare, faseitmi savê ce che us pâr tai coments a chest articul, ancje pa vê cualchi coment par furlan che al sarès biel. 🙂
Comments
-
dino di vildivar15 Febbraio 2021
Soi content di savè che no tu molis mai!
tu ses come un vulcan!
Ti auguri tante fortune
mandi biel
-
15 Febbraio 2021
….


text:
Teorie dai grups
La Teorie dai grups e je une teorie matematiche nassude tal XIX secul principalmentri cul lavôr di Evariste Galois e di altris matematics de epoche. In curt si pues dî che la teorie dai grups e je il studi di insiemis cuntune operazion definide parsore che e à di vê proprietâts particolârs.
Esemplis di grups si puedin cjatâ in ogni cjanton de matematiche: de gjeometrie ae algjebre, de topologjie ae analisi, in ogni lûc la gjeneralitât de definizion e permet di adatâ il concet di grup a un grum di situazions diferents. Di plui, un grum dai concets plui imediâts che si incuintrin in matematiche a son, cence savêlu, grups. Cuasi ducj i insiemis dai numars (intîrs, razionâls, reâls, complès) a son grups cu la operazion di some (sarès a disi il sempliç plui "+").
GrupModifiche
Il concet di font de teorie al è apont il Grup. Viodìn par scomençâ di definîlu par ben.
DefinizionModifiche
Un grup e je une copie formade di un insiemi e di une operazion *, che e sarès une funzion , che verifiche chês trê proprietâts achì:
G1) - proprietât associative: Se , si a di vê che .
G2) - esistence dal element neutri: al è dentri G un element neutri pe operazion *, al sarès a dî che par ogni .
G3) - esistence dal inviers: a ducj i elements al è associât un element , che al è clamât inviers di , di mût che .
Dispès, i grups, ancje un grum dai esemplis plui impuartants, a àn une altre proprietât, che comutative, sarès a disi che se alore . In chest câs il grup si clame abelian, o ancje comutatîf.
EsemplisModifiche
Come che o vin za dite te introduzion, i esemplis plui sempliçs di grups e son i insiemi numerics. Vedin cumò parcè.
- L'insieme dai numars intîrs cu la some, al è un grup abelian. Verifichìnlu.


text:
Adolf Hitler
Adolf Hitler (Braunau am Inn, Austrie, 20 Avrîl 1889 – Berlin, Gjermanie, 30 Avrîl 1945), dispès clamât Führer (todesc, Duce) al fo un politic e ditatôr austriac, daspò todesc.
Biografie[cambie | modifiche il codiç]
La zoventût e la Prime vuere mondiâl[cambie | modifiche il codiç]
Nassût a Braunau am Inn, in Austrie, al cunfin cu la Gjermanie, al studià a Linz sintremai la muart de sô mari (il pari, un Bavarês che al lavorave pe dogane, al jere za muart tal 1903), tal 1907, si trasferì a Viene, dulà che al fo pitôr e decoradôr. Chi al apreçà particolarmentri la musiche, soredut chê di Ricart Wagner, e lis ideis di cualchi pensadôr dal timp: antisemitisim, nazionalisim, razisim (al crodeve la raze ariane chê perfete) e pangjermanisim; al dispreseave sedi i borghês sedi i socialiscj internazionaliscj. A Munic dal 1912, al fo operari. Scomençade la Prime vuere mondiâl, al si rolà come volontari pai Todescs, ricevint la crôs di fier di seconde classe e chê di prime (cheste parcè che al brincà sedis soldâts francês di bessôl, secont chel che al contà figurant di dâ ordins a altris Todescs che a no jerin)[1]; al fo ferît intune gjambe e al ve un berdei cui volis, par vie dai gas doprâts dai Anglês. Dopo la batude de Gjermanie, al crodè che la reson e fos il tradiment intestin, volût dai marxiscj e dai judeus.
La ativitât politiche sin ae vitorie[cambie | modifiche il codiç]
Inviât dal esercit a controlâlu, tal 1919 al si ameldà tal piçul Deutsche Arbeiterpartei (Partît Todesc dai Lavoradôrs, D.A.P.), dal an seguitîf National-sozialistische deutsche Arbeiterpartei (Partît NazionalSocialist Todesc dai Lavoradôrs, N.S.D.A.P., cognossût ancje come Partît nazist), preseantlu, creant un fuart rapuart cul so membri Dietrì Eckart e vignint il so cjâf tal 1921. Tal 1923 al metè su un riviel, il Putsch di Munic o de birarie, ma, vint falît, al fo impresonât; intant che al jere in preson, al scrivè il Mein Kampf (La mê bataie), sclarint ben la sô vision dal mont e lis sôs ideis e progjets pe Gjermanie: par metili in vore, molât tal 1924 par une amnistie, ricostituît il partît, al creà lis sezions paramilitârs, S.A. e S.S.; i vôts a incresserin un grum cualchi an plui tart, ancje pe sô oratorie e pal discontent nassût pe crisi economiche dal 1929, gravissime in Gjermanie: tal 1928 a jerin il 2,6%, tal 1930 il 18,3%, tal 1932, in trê momencj diferencj, il 30,1%, il 36, 8% e il 33,1%. Tal 1933 il president Pauli von Hindenburg al nomenà Hitler cancelîr.
La ditature[cambie | modifiche il codiç]
Tal istès an, il 1933, il Reichstag, il parlament todesc, al brusà: Hitler, incolpâts i comuniscj, al rivà a sbandî il Kommunistische Partei Deutschlands (Partît comunist di Gjermanie), a arestâ i sos dirigjencj e a mandâ fûr leçs cuintri i dirits politics e civîi[2][3]. Daspò a forin gnovis elezions: intune situazion di intimidazion e terôr, Hitler al vincè. Za tal 1933 al metè su une ditature: al fo esautorât il parlament, al nassè un tribunâl politic speciâl, al fo creât il cjamp di concentrament di Dachau pai opositôrs, a i forin dâts podês assoluts, e fo fondade la Gestapo, la polizie segrete, a forin brusâts i libris scrits dai judeus e dai opositôrs te universitât di Berlin e a forin vietâts ducj i partîts fûr che chel nazionalsocialist. Intratant a jerin mandadis fûr leçs cuintri i judeos, che, par esempli, no podevin plui lavorâ pal stât. Tai agns seguitîfs, deventât ancje president dopo la muart di von Hindenburg, a continuarin lis leçs razistis, autoritariis e antisemitis, oltri cuintri chei che a jerin crodûts danôs per societât, ae ricercje de purece de raze ariane.
A forin disterminâts dai nazionalsocialiscj milions di oms, come judeos, opositôrs e zingars, organizant ancje cjamps di stermini.
Pe politiche di Hitler, lis relazions cui stâts ocidentâi a forin imbroiôs: tal 1936 i soldâts todscs a ocuparin la Renanie, cuintri il tratât di Versailles, che al veve decretât la sô smilitarizazion, tal 1938 al anetè l'Austrie e i Sudets. Al veve sigurât ae France e al Ream Unît te conference di Munic che cheste sarès stade la ultime rivendicazion, ma daspò al cjapà il rest de Cecoslovachie.
La Seconde vuere mondiâl[cambie | modifiche il codiç]
Tal 1939, aleât al Gjapon e ae Italie, rezude de ditature fassiste di Benedet Mussolini, e otignude la neutralitât de U.R.S.S., al invadè la Polonie, aleade dal Ream Unît: al scomençà cussì la Seconde vuere mondiâl, che al cjapà dentri un grum di stâts di dut il mont. In tai diviers momencj de vuere i principâi aleâts de Gjermanie a jerin l'Italie e il Gjapon, i principâi nemìs il Ream Unît, l'U.R.S.S. e i Stâts Unîts di Americhe. Tai prins agns de vuere la Gjermanie e otignì un grum di sucès, come l'ocupazion di cetancj stâts (France, Belgjiche, Danimarcje etc.), ma daspò a forin acjadiments contrariis: a entrarin te vuere l'U.R.S.S. e i Stâts Unîts di Americhe, prime neutrâi, e al colà ju il guvier di Mussolini. Tal 1945, cuant che si bataiave a Berlin za di cuindis dìs cuintri i Sovietics, aromai pierdude la vuere, si suicidà cun Eve Braun, che al veve just maridât, tal bunker dulà che al viveve. Il cadavar al fo brusât[4]
Cualchi sô idee[cambie | modifiche il codiç]
Lis ideis di Hitler a son descritis tal so libri Mein Kampf (La mê batae), scrit cuant che al jere in preson pal Putsch di Munic. Al identificave il concet di nazion cun chel di raze, crodint che il popul todesc, chel plui pûr e perfet, al ves di travuardâ la purece de raze, ancje cul eugenetisim e vitant la gjermanizazion di altris populis, parcè che chescj, ancje se a imparin i ûs e la lenghe todescs, no a podaressin stramudâ i gjens di mût che no a saressin vers Todescs e, unintisi cun lôr, a intorgularessin il lor sanc. Al crodeve che i judeus a volessin controlâ il mont cui comuniscj (tal Mein Kampf al clame Carli Marx l'ebreu Marx) e che a fossino di distirpâ.
Al crodeve che il mont al fos un continuât scuintri di concezions dal mont (par esempli chê nazionalsocialiste e chê catoliche).
Il teritori dal Reich[cambie | modifiche il codiç]
Ve la mape dal teritori de Gjermanie tal 1944, cence contâ dutis lis regjons ocupadis cence jessi incjameradis ufizialmentri; si viôt ben che al è dentri ancje il Friûl, che nol jere stât assegnât ae Republiche Sociâl Taliane.
Notis[cambie | modifiche il codiç]
- ↑ Luciano Garibaldi, Simonetta Garibaldi, Adolf Hitler. Il tempo della svastica, White Star, 2014
- ↑ Reichstag, Dizionario di Storia, treccani.it
- ↑ Berlino, il rogo del Reichstag, raistoria.rai.it
- ↑ La battaglia di Berlino e la morte di Hitler, raistoria.rai.it
Bibliografie[cambie | modifiche il codiç]
- Luciano Garibaldi, Simonetta Garibaldi, Adolf Hitler. Il tempo della svastica, White Star, 2014
- Adolf Hitler, La mia battaglia, Bompiani, 1939
Leams esternis[cambie | modifiche il codiç]
- Hitler, Adolf, treccani.it


text:
Timp coordenât universâl
2021-10-28 T 15:07 in UTC
(Formâts di date e ore dal W3C)
Il Timp coordenât universâl (dispès in sigle UTC), cognossût ancje come timp civîl, al è il fûs orari di riferiment par ducj i fûs oraris dal mont. Al è stât metût dongje par sostituî il Timp medi di Greenwich (GMT), e al è ancjemò clamât GMT ogni tant. UTC no je une abreviazion, ma dome une variant di Timp Universâl, in curt UT, plui une C insomp, seguint il model des altris variantis dal Timp Universâl.
CarateristichisModifiche
Rispiet al GMT, al è stât sielzût un non neutrâl, cence riferiments a un puest precîs, e in plui al è calcolât cun orlois atomics, invezit che cui moviments des stelis.
A cause dai ralentaments de rotazion de Tiere, il GMT al ritarde simpri rispiet al "timp atomic" UTC. Chest ultin al è tignût jentri 0,9 seconts, zontant o gjavant seconts ae fin di ogni mês se covente. I seconts di gambiâ a son calcolâts dal Servizi Internazionâl de Rotazion de Tiere, che al base i siei conts su lis misurazions de rotazion de Tiere
Pes sôs carateristichis, il timp UTC al pues jessi determinât cun massime precision nome daspò di chel moment, parcè che la misurazion uficiâl e je basade su l'osservazion des diferencis tra i variis orlois atomics atôr pal mont. Chest compit al spete al International Bureau of Weights and Measures (BIPM), ma il timp UTC pues jessi calcolât cuntune buine aprossimazion ancje se si à dome un grup isolât di grups di orlois atomics.


text:
Salute e benessere
Azioni e attività
La Regjon, intune otiche di prevenzion, e met in vore intervents e azions par limitâ la ospedalizazion des personis anzianis e il lôr inseriment in struturis residenziâls. La leç che e promôf l'invecjament atîf e favorìs protocoi operatîfs tra lis associazions e campagnis specifichis di informazion e di sensibilizazion.
Lis Aziendis pe Assistence Sanitarie, in colaborazion cul tierç setôr e cul mont dal associazionisim a son impegnadis in progjets che a àn l’obietîf di cambiâ il stîl di vite par vivi di plui e in salût, promovint in particolâr une alimentazion sane, ancje intervignint inte ristorazion coletive, inte prevenzion dal colâ e inte promozion de ativitât fisiche.
La Regjon Friûl-Vignesie Julie e met in vore sistemis di control sanitari e studis epidemiologjics par incressi la comprension su la salût e sul benstâ des personis midiant di sistemis di rilevazion su usancis, stîi di vite e fatôrs comportamentâi che a puedin jessi pericolôs, doprant cuistionaris e misurazions diretis fatis di operadôrs sanitaris a nivel regjonâl.
P.A.S.S.I. D'ARGENTO e je indreçade ae popolazion cun plui di 64 agns e e cjape sù informazions su aspiets sociâi, sanitaris, sul stât di salût, su la cualitât de vite percepide e su lis usancis de popolazion anziane dal teritori di Triest.
Par vê plui informazions:
Promozion de ativitât fisiche (Program Cuint dal Plan Regjonâl Prevenzion). La Regjon e valorize la sinergjie cu lis associazions presintis sul teritori e cui ents locâi, par sostignî e par promovi progjets di promozion de ativitât fisiche ancje inte otiche di un invecjament atîf e in salût, obietîfs cjapats dentri inte suaze di un acuardi di colaborazion tra la Regjon, Federsanità ANCI e associazions indreçadis prin di dut aes fassis di etâts anzianis (AUSER, ANTEAS, e altris).
- Il Program di Promozion de ativitât fisiche metût intal Plan Regjonâl Prevenzion al previôt la sensibilizazion dai miedis sul probleme de obesitât e de sedentarietât, e su la impuartance che lôr a dedin conseis e motivazions ai pazients, sedi anzians che plui zovins, sul fâ ativitât fisiche. Al è stât elaborât un document pandût ai operadôrs sanitaris "L'esercizi fisic in dutis lis etâts pal benstâ e pe salût". E je stade inviade une campagne di promozion de ativitât fisiche, midiant de difusion di un volantin informatîf "Le pillole del movimento".
Par vê plui informazions:
Alimentazion e salût: promozion di une alimentazion sane, sigure e sostignibile (Program Decim cuint dal Plan Regjonâl Prevenzion). La Regjon e sosten il disvilup di intesis e di acuardis cun sogjets no sanitaris, come il setôr des impresis alimentârs.
PromoTurismoFVG al da agjevolazions su lis tarifis skipass regjonâls aplicadis in dutis lis stazions schiistichis aes personis cun plui di 65 agns, previodint cun di plui la gratuitât pes personis cun plui di 75 agns e par chês cun disabilitât.
Par vê plui informazions:
La Regjon e promôf lis ativitâts, i progjets e lis iniziativis di socializazion fatis a nivel locâl, tant che forme di contrast ae solitudin des personis anzianis, previodint la pussibilitât di incuintri e di scambi cui zovins.
La Regjon e à previodût inte programazion anuâl dal servizi sanitari e sociosanitari une serie di intervents intai cjamps de assistence primarie, des ativitâts clinichis assistenziâls, dal rapuart cui citadins cun riferiment ancje a ativitâts specifichis pal invecjament atîf.
In particolâr, la Regjon e sigure in maniere omogjenie su dut il teritori la prevenzion e il tratament des patologjiis odontoiatrichis. Il program di odontoiatrie sociâl al previôt ancje il tratament e la inserzion di protesis no fissis ai pazients cun plui di 65 agns.
Par vê plui informazions:
La Regione ha previsto nella programmazione annuale del servizio sanitario e sociosanitario una serie di interventi nei campi dell'assistenza primaria, delle attività clinico assistenziali, del rapporto con i cittadini con riferimento anche ad attività specifiche per l'invecchiamento attivo.
In particolare, la Regione assicura in maniera omogenea su tutto il territorio la prevenzione ed il trattamento delle patologie odontoiatriche. Il programma di odontoiatria sociale prevede anche il trattamento e l'inserzione di protesi rimovibili ai pazienti ultrasessantacinquenni.
Per maggiori informazioni:


text:
Siene
Siene e je une citât di scuasit 54.000 abitants, cjâf lûc de provincie omonime, logade in te regjon Toscane. Il centri storic de citât al è stât declarât dal Unesco patrimoni de umanitât.
Storie[cambie | modifiche il codiç]
Siene e fo fondade sicu colonie romane te etât dal imperadôr August.
De prime metât dal XII secul, Siene e aumente la sô impuartance, soredut tal ambit economic: la citât si cjatave al centri di viis fondamentâls di comunicazion, e i bogns rapuarts cul Stât de Glesie a permeterin la cressite de ativitât bancjarie.
Istituzions[cambie | modifiche il codiç]
La Universitât di Siene e fo fondade tal 1240, la seconde plui antighe in dute Italie.
Monuments[cambie | modifiche il codiç]
- Place dal Cjamp, cul palaç comunâl e la Torate dal Mangia
- Domo di Siene
Pali[cambie | modifiche il codiç]
La citât e je cognossude tal mont in particolâr par il pali, une corse di cjavai montât "a pêl" che si ten ogni an ai 2 di Lui e ai 16 di Avost.
Contradis[cambie | modifiche il codiç]
- Acuile (Aquila)
- Cai (Chiocciola)
- Cape (Nicchio)
- Copasse (Tartuca)
- Çus (Civetta)
- Dragon (Drago)
- Leocuar (Leocorno)
- Love (Lupa)
- Ocje (Oca)
- Onde (Onda)
- Pantere (Pantera)
- Riç (Istrice)
- Ruie (Bruco)
- Selve (Selva)
- Torate (Torre)
- Valdimonton (Valdimontone)
- Zirafe (Giraffa)


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 9
il libri dal emanuel
PRIME PART
La manifestazion dal Salvadôr
9 1 Il popul ch’al leve indenant tal scûr
al à viodude une grande lûs;
sun chei ch’a jerin a stâ tune tiere scure
e à lusît une lûs.
2 Tu âs moltiplicade la gjonde
tu âs fate cressi la ligrie.
A gjoldin denant di te
come che si gjolt tal seselâ,
come che si scriule
cuant che si spartìs la prede.
3 Parcè che il so jôf ch’al sfracaiave,
la scorie su lis sôs spalis,
il baston dal so vuardean
tu tu lu âs crevât come te dì di Madian.
4 Parcè che ogni cjalçadure ch’e baline te confusion
e ogni manteline rodolade tal sanc
e sarà brusade,
diluviade dal fûc.
5 Parcè che nus è nassût un frut,
nus è stât dât un fi;
su lis sôs spalis al polse il comant;
e si clamilu par non:
Conseîr maraveôs, Diu potent,
Pari par simpri, Princip de pâs,
6 par ch’al puedi slargjâ la paronance
e par une pâs cence fin,
su la sente di David e sul so ream,
par stabilîlu e par rinfuarçâlu
midiant dal dirit e de justizie
di cumò e par simpri.
Chest lu fasarà la passion dal Signôr des schiriis.
Cuintri dal Ream dal nord
7 Il Signôr al à mandade une peraule cuintri di Jacop
e e je colade parsore di Israel.
8 Le à savude dut il popul, Efraim e la int de Samarie,
ch’a disevin te lôr supierbie
e te rogance dal cûr:
9 “I modons a son colâts,
ma nô o tornarìn a fâ sù cui claps,
i sicomôrs a son stâts taiâts,
ma nô o metarìn impen i cedris”.
10 Cuintri di lui il Signôr al à fat vignî i siei nemîs
e al à stiçât i siei aversaris,
11 Aram a jevade
e i filisteus a soreli a mont,
e a àn glotût Israel a plene bocje.
Cun dut a chel la rabie dal Signôr no si bone
e la sô man e je ancjemò slungjade.
12 Ma il popul nol è tornât a di chel che lu à pestât,
e nol à cirût gran il Signôr des schiriis.
13 Pa la cuâl il Signôr al à cjonçât di Israel cjâf e code,
palme e vencjâr tune sole dì.
14 L’anzian e il grant a son il cjâf,
il profete, mestri di falsetât, al è la code.
15 Chei ch’a vevin di indreçâ chest popul lu àn fat straviâ,
e chei che si son lassâts menâ si son pierdûts.
16 Par chel il Signôr nol varà remission dai zovins
e nol varà dûl dai vuarfins e des veduis;
parcè che a son ducj cence fede e cjamâts di tristerie
e ogni bocje e bute fûr infametâts.
Cun dut a chel la rabie dal Signôr no si bone
e la sô man e je ancjemò slungjade.
17 Propit, la tristerie e bruse tant che il fûc
e e glot spinis e baraçs,
e arsinìs il folt dal bosc,
e di li e va sù tant che une colone di fum.
18 Pe rabie dal Signôr des schiriis
la tiere e sta brusant
e il popul al è tant che lescje pal fûc,
nissun nol à remission di so fradi.
19 Si cjonce a gjestre, si è plens di fan,
si pare jù a çampe e no si è passûts,
ognidun al mangje la cjar dal so prossim.
20 Manasse al glot Efraim,
e Efraim Manasse;
e ducj i doi a son cuintri di Gjude.
Cun dut a chel la rabie dal Signôr no si bone
e il so braç al è ancjemò slungjât.
Notis:
- 9,3 - La liberazion e je metude a pâr de vitorie di Gjedeon sui madianits (Jd 7,16-25).
- 9,5 - Chescj titui a son sul stamp dal protocol che si prontave pal faraon te dì de sô incoronazion. Il frut al varà la sapience di Salomon, la fuarce e la religjon di David, lis grandis virtûts di Mosè e dai patriarcjis. La tradizion cristiane, soredut te liturgjie di Nadâl, i à dâts chescj titui al Messie, il vêr Emanuel.
- 9,7-20 - Poeme di grande bielece poetiche, ch’al trate de vendete dal Signôr cuintri dal Ream dal nord e de sô capitâl Samarie. No vint imparât nuie cu la scopule di Tiglat-Pilezer III dal 738, Israel si prepare a frontâ il ream di Gjude.
- 9,11 - Aram al è il ream aramaic di Damasc, fiscât dal 732. I filisteus a cresserin la lôr ostilitât cuintri di Israel sul finî dal sec. VIII.
- 9,20 - Alusion a lis barufis dentri des tribûs e al assalt che, dutis insieme, i àn dât a Gjude intant de vuere siro-efraimite.


text:
SABIDE AI 17 DI JUGN AES 21.15 CU LA CJANTANTE SARDE AMBRA PINTORE E LA LADINE MARTINA IORI
A vegnin di ogni bande dal mont i artiscj che, come ogni Istât cence interuzion dal 1979, a animaran i tancj palcs di Folkest, il principâl festival che al esplore lis musichis e lis culturis dal mont, chest an in program dai 22 di Jugn ai 12 di Lui che al ven, cun ancje cualchi altri impuartant avigniment ’sucessîf.
Une anteprime significative al festival e je in program a Ospedalet di Glemone cuntune serade dute al feminin, che e tornarà a cjapâ in maniere ideâl il focus dal an passât dedicât ae Sardegne, cu la presince di Ambra Pintore cul so cuartet, za vincidore assolude di Sunâ@Folkest intal 2015. Cjantante, ’atore, condutore, Ambra e je une artiste complete: “Terre del ritorno” ’tal è il so secont disc, che al vignarà presentât propit a Folkest, prodot di “S’Ard Music”. Une evoluzion significative pe cjantante, autore ancje dai tescj e des musichis, par dîs storiis che a viazin in sart, sicilian, puliês, francês, inglês ’supuartadis des melodiis jazz di un sax, des ’sugjestions des launeddas, dal country di une ’sunete.
Sul stes palc e cjatarà spazi ancje la zovine Martina Iori, fassane doc al pont di favorî il so ladin ancje intes cjançons che e scrîf, tant che intal so prin album “Amore e Buscofen”.
Martina Iori e à scomençât a vot agns rivant tierce al “Zecchino d’oro”, cence plui lassâ il mont de musiche. E cumò si cjate, a dome 21 agns, cuasi laureade in violin al Conserv’atori di Bolzan e e parone ghitare, flaut, piano e ukulele.


text:
B
Il B(bi) al è il secont segn dal alfabet furlan e de plui part dai alfabets latins; e je la prime consonant.
Storie dal B[cambie | modifiche il codiç]
Evoluzion[cambie | modifiche il codiç]
La letare e derive dal alfabet lineâr antîc, doprât tal Sinai plui di 3.500 agns indaûr, che chel al derive dal jeroglific, dulà che il sun [b] al jere rapresentât di une cjase.
Tal 1500 p.d.C. la seconde letare dal alfabet fenici, clamade beth par analogjie cun l'alfabet ebraic, e veve cjapade sù une forme che e fasè di fonde par ducj i alfabets sucessîfs, come l'alfabet grêc. Cheste letare clamade beta, voltade di 180° e dopleade, e origjinà il B grêc moderni, che di chel si è evolût, cu la aparizion de scriture minuscole, il B.
La letare e je daspò passade al alfabet latin cu la mediazion di chel etrusc: in chest passaç, lis letaris a vevin pierdût il lôr non, par clamâsi dome cul lôr sun, e cussì beta e deventà be.
Altris significâts dal B[cambie | modifiche il codiç]
Chimiche[cambie | modifiche il codiç]
- B al è il simbul dal bôr
Fisiche[cambie | modifiche il codiç]
- Il vetôr B al rapresente il cjamp magnetic
Fotografie[cambie | modifiche il codiç]
- B al è une des velocitâts dal oturatôr
Informatiche[cambie | modifiche il codiç]
Medisine[cambie | modifiche il codiç]
- B al è un dai grups sanghins dal om
Musiche[cambie | modifiche il codiç]
- B al è la note musicâl si pe notazion doprade tai paîs di lenghe inglese o todescje
Traspuarts[cambie | modifiche il codiç]
- B al è la targhe automobilistiche internazionâl de Belgjiche


text:
Cors di lenghe e culture furlane pai zovins, ancje chest an al è stât un sucès
Si è sierât ai 20 di Setembar stâts il gnûf cors di lenghe e culture furlane pai zovins, inmaneât de bande dal Centri Interdipartimentâl pal svilup de lenghe e de culture dal Friûl (CIRF).
Si è sierât ai 20 di Setembar stâts il gnûf cors di lenghe e culture furlane pai zovins, inmaneât de bande dal Centri Interdipartimentâl pal svilup de lenghe e de culture dal Friûl (CIRF).
Passe cuarante di lôr a àn palesât il lôr interès pe iniziative, che si à confermade, in linie cun ce che e veve proponût intes sôs edizions passadis, une ocasion par cognossi miôr la ricjece de nestre tiere, sedi a nivel linguistic, sedi in cont de storie, de culture, dal teritori e des tradizions.
Stant che al è stât fat ancje in linie, il cors al è stât frecuentât in cheste maniere virtuâl ancje di diviers di lôr che a son a stâ fûr dal Friûl, inaltrò tal Stât talian, in Brasîl, in Argjentine, in Cenezuela, in Russie, in Canadà e inte Belgjiche.
Intal program dal cors a son stâts metûts dongje elements de grafie e de gramatiche de lenghe furlane e nozions di culture e di storie dal Friûl e a son stâts presentâts i ents principâi impegnâts inte promozion de lenghe e de culture furlanis, tant a dî a Agjenzie Regjonâl pe Lenghe Furlane (ARLeF), la Societât Filologjiche Furlane e la Cooperative Informazione Friulana/Radio Onde Furlane, che a colaborin cul CIRF in cheste iniziative.


text:
Ancje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
O sei stuf, ingomeât. Pendolâr. Par lâ a vore.
Musis compagnis ogni dì, forestis, ce vuelistu, no tu rivis adore a vê confidence cun nissun, mieze ore di viaç insiemit a fevelâ dal timp, a scuinditi intes peraulis, par che no pandin il nuie de tô vite, puar om.
Ma usgnot alc si è rot dentri di me. Ce spietio? Tornâ a cjase, mangjâ e cjalâ la television e daspò fâ fente di lâ a durmî, par vie che la gnot no mi polse, a vierzi i miei voi, i pinsîrs, tant che al cine, a proietin su la parêt fotografiis dal vivût vie pal dì, e, in blanc e neri, i ricuarts di frut e di zovin plen di siums.
Se almancul la femine no fos cussì strente di afiet!
Cuissà e varà ancje reson, aromai a son passe trente agns che o sin maridâts, nol è plui il timp dai figoteçs.
Biacemai che o vessin vût un frut par consegnâi il non, par un fin, par une companie!
Mi par di intrigâ, su la banchine, tal lavôr, a cjase.
No saressial miôr lassâ dut tant che un uciel migradôr, par lâ incuintri a un cîl diferent, salacor plui misericordiôs?
Chest al è fumul, usgnot doman e passantdoman.
Mi dulin lis maluseriis, mi dûl il mâl di vivi cence un svol, cence un rimpin, un ripieç, un toc di cuarde par saltâ fûr dal poç di vueit dulà che o soi sprofondât.
Mi pese spietâ il tren, chel brut mostro di fier trist, lari dal gno timp strassât.
Al rivarà sivilant, cheste volte lu fermarai: vonde.
***
Îr sere, inte stazion di Udin aes 19.15 un om, EF di sessantedoi agns al è sbrissât sot il tren locâl, rivât in ritart.
I pendolârs a son stâts compagnâts a cjase cuntune coriere. Il trafic inte stazion al è tornât normâl vie pe gnot.
di Giuliana Pellegrini
Conte n. 72


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
L'impegn di Fontanini par pre Antoni
24 di Setembar 2008
Plui il timp al passe e plui la vôs di pre Antoni e cjape fuarce. La ultime biele gnove e ven di Palaç Belgrât, sede de Provincie di Udin, li che ai 24 di Setembar il president on. Pieri Fontanini al à ricevût une delegazion di Glesie Furlane, vuidade di Zuan Pieri Biasat, dean de associazion. Cun lui a jerin ancje il vicepresident bons. Roberto Bertossi, pre Roman Michelot, president de clape di culture "La Patrie dal Friûl", Christian Romanini, in rapresentance de redazion de riviste e pre Tonin Cjapielâr, segretari di Glesie Furlane.
Dopo une prime presentazion gjenerâl su la ativitât resinte dai doi sodalizis che pre Antoni Beline al è stât la vuide carismatiche, il dean di Glesie furlane al è jentrât tal detai dal progjet di realizazion de Opera Omnia dal predi e inteletuâl furlanist, specificant che il progjet al viodarâ une racuelte sistematiche e complete di siei scrits, intervents, riflessions, omeliis, intervistis. "No je une iniziative che e ponte a une museificazion de memorie di pre Antoni" al è stât specificât "ma la intenzion di proponi il pinsîr di un om che al à simpri cirût di atualizâ il so messaç, rivant adore simpri a fevelâ al om di vuê". E je stade ancje riclamade cun fuarce ancje la sielte di continuâ, pal moment, a publicâ i scrits di pre Antoni dome par furlan, par onorâlu e continuâ la sô vore tal so spirt, come che al jere stât za declarât tal comunicât di Glesie furlane, jessût ai 14 di Lui dal 2008 (viôt il comunicât intîr su La Patrie dal Friûl - n. 7 Lui 2008, n.d.r.).
"Al è un dovê pe Provincie di Udin" al à confermât il President Fontanini "La opare di pre Antoni e merte atenzion e cheste iniziative e varà la poie di cheste aministrazion".
Cumò Glesie furlane e reste in spiete di jessi tornade a contatâ di bande dai Uficis provinciâi par formalizâ l'acuardi plurienâl che al sarà a la fonde di chest progjet di racuelte di dute la produzion di pre Antoni Beline.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jacum
Cjapitul 4
La vite cristiane si ricognòs in ce che e prodûs, tacant dal amôr
4 1 Dontri vegnino mo lis vueris e lis barufis ch’o vês fra di vualtris? No vegnino propit des vuestris vois ch’a sbuliin dentri di vualtris? 2 O vês gole e no rivais adore di vê e alore o copais; o vês invidie e no rivais adore di vê e alore o barufais e o fasês vuere. No vês parcè che no domandais; 3 o domandais e no us ven dât parcè che o domandais malamentri, par straçâ dut tes vuestris brutis vois. 4 Adultars, no savêso che volêi ben al mont al è volêi mâl a Diu?
Par chel cui ch’al vûl jessi amì dal mont si fâs nemì di Diu. 5 O crodêso che la Scriture e disi dibant: il Spirt che lui al à metût dentri di nô nus vûl un ben plen di gjelosie? 6 Anzit nus dà une gracie plui grande. Par chest e dîs:
Diu ur ten dûr ai supierbeôs;
invezit a di chei che no àn pretesis ur dà la sô gracie.
7 Pleaitsi duncje denant di Diu; tignît dûr al diaul e lui al scjamparà di vualtris. 8 Svicinaitsi a Diu e lui si svicinarà a vualtris. Smondeait lis vuestris mans, pecjadôrs, e fasêt sants i vuestris cûrs, int di dôs musis. 9 Gemêt su la vuestre miserie, fasêt corot e vaît; il vuestri ridi che si mudi in vaî e la vuestre ligrie in aviliment. 10 Sbassait la creste denant dal Signôr e lui us tirarà sù.
11 No stait a fevelâ mâl un di chel altri. Chel ch’al dîs mâl di so fradi o ch’al judiche il fradi, al fevele cuintri de leç e al judiche la leç. E se tu judichis la leç, no tu sês plui un ch’al met in pratiche la leç ma un che le judiche. 12 Ma chel ch’al fâs la leç e la sentence al è un sôl, chel ch’al pò salvâ e fiscâ. Cui sêstu tu, che tu judichis il to prossim?
La ricjece e je inmorâl e cence tignince
13 E cumò a vualtris, ch’o disês: “Vuê o doman o larìn in chê citât e si fermarìn li un an e o fasarìn afârs e o metarìn vie bêçs”, 14 biel che no savês nancje ce ch’al sarà doman.
Ce ise mo la vuestre vite? O sês tant che une fumate, ch’e comparìs par un lamp e po si sfante. 15 O varessis di dî invezit: Se il Signôr al volarà, o vivarìn e o fasarìn chest o chel. 16 Vualtris però cumò si esaltais te vuestre arogance; ogni braure di cheste fate e je orende. 17 Chel che duncje al sa fâ il ben e no lu fâs, al fâs pecjât.
Notis:
- 4,4 - Par grêc al è “adultare”, al feminin. Prin di dut parcè che si ripie a la tradizion di Israel spose infedêl dal Signôr (Os 1,2) e ancje parcè che a consideravin infedeltât dome chê de femine.
- 4,5 - No si sa dontri ch’al pò vê tirât fûr chest toc.
- 4,6 - 1 P 5,5-9; Pr 3,34.
- 4,12 - Dome Diu al è judiç e al pò fâ sentence.
- 4,14 - Il teme de insigurece dal vivi uman al è di fonde tai libris sapienziâi e nus sburte a metisi tes mans di Diu.


text:
Glesie di Sante Marie in Cjistiel
La Glesie di Sante Marie e je la glesie plui vecje di Udin; si cjate su la rive che e puarte tal plaçâl dal cjistiel.
StorieModifiche
Probabilmentri la glesie e fo costruide pe prime volte dai langobarts: a son stâts cjatâts diviers fruçons di chê epoche, ma la costruzion atuâl e je dal XII secul. La façade e fo però tornade a fâ sù di Gaspare Negro tal XVI secul, mentri il tor, alt 43 metris, scomençât simpri di Negro, al fo finût di Zuan di Udin tal 1539. Insom il tor al è un agnul che al si volte cun la fuarce dal vint, clamât L'agnul dal Friûl. Cumò ise un cjampanil ca sune dome a misdì, par vità di fas sconfusion.
ArtModifiche
Dentri ise ancje un bile altar di Tipepolo. A son raffiguràs lis madonis des Graciis e di Mont.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 7
il libri dal emanuel
PRIME PART
La fede ch’e salve
7 1 Ai timps di Acaz, fi di Jotam, fi di Ozie, re di Gjude, al è capitât che Rezin, re di Aram, e Pekac, fi di Romelie, re di Israel, a son lâts sù a Gjerusalem par tacâle, ma no àn rivât a cjapâle. 2 Chest jal àn contât a la cjase di David cussì: “Aram al à polsât parsore di Efraim”. Alore il so cûr e il cûr dal so popul a àn trimât come ch’a trimin i arbui dal bosc par vie dal aiar.
3 Il Signôr i à dit a Isaie: “Salte fûr incuintri a Acaz tu e to fi Seariasub là ch’al finìs il canâl de vascje adalt, de bande dal cjamp dal Lavadôr. 4 E tu i disarâs: Viôt di stâ cuiet, no sta vê pôre e il to cûr nol à di pierdisi di spirt par colpe di chescj doi vanzums di stiçs infumatâts, pe rabie di Rezin dai arameus e dal fi di Romelie. 5 Parcè che i arameus, Efraim e il fi di Romelie a àn saborât cuintri di te disint: 6 Anìn sù cuintri di Gjude, spartìnlu, cjapìnlu cu la fuarce e fasìn regnâ sore di lui un re, il fi di Tabeel.
7 Il Signôr, Diu, al dîs cussì:
Chest nol sucedarà, nol sarà par mai!
8 Parcè che la capitâl di Aram e je Damasc
e il sorestant di Damasc al è Rezin.
9 La capitâl di Efraim e je Samarie
e il sorestant de Samarie al è il fi di Romelie.
Se no crodês, al è clâr che no tignarês dûr”.
La profezie dal Emanuel
10 Il Signôr i à fevelât di gnûf a Acaz disint: 11 “Domande par te un segnâl dal Signôr, to Diu, tant tal font di chel altri mont che tes altecis di là sù”. 12 Ma Acaz al à rispuindût: “No domandarai nuie e no tentarai il Signôr”. 13 Al à dit: “Scoltait, cjase di David! Isal pôc par vualtris stracâ i oms, ch’o volês stracâ ancje il gno Diu? 14 Pa la cuâl il Signôr in persone us darà un segnâl. Ve la fantate e cjape sù e e parturìs un fi e i metarà non Emanuel. 15 Al mangjarà sbrume e mîl, cuant che al sarà in stât di rifudâ il mâl e di sielgi il ben. 16 Ma prin che il fantaçut al sepi rifudâ il mâl e sielgi il ben, la tiere, che tu tu âs pôre di jê par colpe dai siei doi rês, e restarà pustote. 17 Il Signôr al fasarà vignî sore di te, sore dal to popul e sore de cjase di to pari zornadis che no son capitadis di compagnis d’in chê volte che Efraim si è distacât di Gjude, vadì il re di Assur”.
L’invasion dai nemîs
18 In chê dì
il Signôr ur sivilarà a lis moscjis
ch’a son dapît dai canâi dal Egjit
e a lis âs ch’a son te tiere di Assur.
19 Chês a vignaran e si poiaran dutis
tes concjis plenis di forans,
tai slambris des cretis,
sun ducj i sterps
e sun ogni passon.
20 In chê dì il Signôr
cuntun rosôr cjolt a nauli di là dal flum,
vadì cul re di Assur,
al tosarà il cjâf e i pêi de gjambe;
e il rosôr al pararà jù parfìn la barbe.
21 In chê dì
ognidun al mantignarà une mange e dôs pioris.
22 E al capitarà che pal tant lat ch’a fasaran
si mangjarà sbrume;
propit, a mangjaran sbrume e mîl
ducj chei che le scapolaran framieç de tiere.
23 In chê dì
ogni lûc, là ch’and jere mil vîts
stimadis mil siclis d’arint,
si ridusarà a spinis e baraçs.
24 Si larà dentri cun frecis e cun arc,
parcè che dute la tiere e sarà baraçs e spinis.
25 E su lis monts
za svangjadis cu la pale,
tu no tu metarâs pît
di pôre des spinis e dai baraçs.
A saran un lûc par mandâ a passon i bûs
e al sarà balinât des pioris.
Notis:
- 7,1 - Il profete al conte in tierce persone dal so incuintri cun Acaz (733).
- 7,3 - Seariasub: non simbolic dal fi di Isaie. Al vûl dî “un rest al tornarà”, ven a stâi si convertissarà al Signôr.
- 7,9 - Il re e il popul no si salvaran lant a cirî jutoris forescj ma fidantsi dome di Diu. La fede e devente duncje la cundizion uniche par salvâsi.
- 7,14 - Diu al salvarà Gjude e il segnâl al sarà un frut cuntun non simbolic, Emanuel, “Diu cun nô”. La tradizion cristiane e à viodût in chest frutin il Messie, ancje parcè che la version greche e a voltât “fantate” o “femine zovine” cun “virgjine”. Cheste interpretazion e cjate une sorte di canonizazion in Matieu (1,23). Ch’e sedi cemût ch’e vûl, al è masse ridutîf viodi in chest segnâl cussì grant dome Ezechie, fi e sucessôr di Acaz.
- 7,18 - Si fevele de vuere fra l’Egjit e Assur.
- 7,20 - Il flum al è l’Eufrât. Taiâ i cjavei e i pêi e jere une umiliazion riservade pai presonîrs.


text:
Nûfcent euros
– Voi fûr a bevi un cafè – al trabascje Bepo a la femine, çuetant su la mace e sierantsi la puarte daûr.
Bruna no i rispuint. A è juste l’ore da lis telenovelas, e je a è picjade ta la television cu la muse di corean e la bocje vierte. Di cuant che l’artrosi la lamiche ogni dopomisdì lu passe cussì.
Àn cuasi setant’agns, nûfcent euros di pension e un fi che di cuant che al à pierdût il lavôr al cûs lis zornadis a fuarce di bire e cjichis. Come doi çus, lu vevin clamât Agnul.
Pene fûr le puarte Bepo al cîr di comedâsi il cjapiel sul cjâf, ma al à lis mans ch’a tramin, e chest lu fâs tornâ al pensîr ch’a lu lamiche.
A ju varès copâts ducj i doi ta che sere, e subit daûr al varès cjatât il cûr di lai daûr.
Al straviarse place San Jacum, cun lis vôs ch’a i parin une tele di rai. Li bancjutis di len a vevin lassât puest cjadreis di plastiche tacadice; il spritz al jere passât da la so tace a che dai zovenots ch’a cjacaravin di esams e balon. Udin si meteve in cuince, butantji in muse la so vecjaie e la so miserie.
Ducj a cjaminavin ridint, cu la sporte in man e un telefonin in sachete. Lui invezit, nol varès mai viodût nancje un di chei gnûfs negozis ch’a jerin nassûts sul viâl Tresesin e ch’a fasevin lis ufiertis maraveosis ch’a jemplavin l’ultime pagjine dal Messaggero.
Al passe denant de ostarie cence fermâsi. E a fâ ce, ch’a nol veve nancje i bêçs par cjoltsi un cafè! Nol varès mai crodût di rivâ a ve la miserie fin su la crodie.
E pûr une volte al veve une biele cjase, la machine la voie di cjalâ lis vetrinis e un franc tal tacuin. Dopo al veve pierdût dut, planc planc. Il riscjaldament, l’aghe cjalde e parfin il savon, bagnantlu e metintlu a secjâ, par ch’al duràs di plui.
E pûr al veve simpri lavorât. Muradôr di chei bulos, ch’a tirin su un mûr cence bisugne da la scuare. E mai al veve vut bisugne di nissun. Nancje cuant che la Bruna i coventave la dentiere, o Agnul al veve disfat la machine.
Ma chel dî o jerin pene il vincj dal mês e tal scansel dai cjalçuts vanzavin dome dîs euros, ch’al veve cjapât su prin di lâ fûr, dopo ve fat la so sielte.
Si cjale lis mans in mò un volte: il tramâ a i samee cressi dì par dì, ancje se la fuarce i pâr restâ le stesse. Al pense a la scjatule di midisinis par durmî ch’al veve lassât ta la credince, i al à veve dade il miedi di provâ e nol à veve mai vierte. Ta che sere, di cene, al jere il mignestron; e al jere simpri lui ch’al partave il plats in taule. Bruna s’incjantave denant dai quiz e Agnul al tornave dome par cjalâ Striscia la notizia.
Ju varès scjafoiâts tal sium.
Tornant cjase al dopre i ultins dîs euros par cjoli doi Gratta e Vinci, cui voi di un ch’a si bute di un avion cun t’une ombrene vierte. Nol vinç nuie.
Cuant ch’al vierç la puarte al sint odôr di cene. I plats a fumavin, za in taule.
Ce mût l’erie pussibil?
– Mandi pai – i dîs Agnul saltant fûr de cusine.
– Ce sucedie? Ce mût mai a tu fat di cene? – i rispuint Bepino, instupidît.
– Cussì… ai pensât ch’a podevi dâ une man in cjase fintremai ch’a no cjati un lavôr.
– Ah… brao – al barbote cence rivâ a platâ il fastidi.
– Ce utu ch’a sedi, ai di dami da fâ – i dîs Agnul cun t’une vôs di cuaie – no podin migo lâ indenant in trê cun dôs pensions.
Bepino si sente, cun che frase ta li orelis. Al met in bocje la prime sedon, intant che Bruna, di schene, no si môf di denant la television. Il mignestron al veve un savôr strani, mareôs.
Al poie la sedon e si alce, disint ch’al va a lavâsi lis mans. Intant che l’aghe a côr tal seglâr al cjale ta la credince: lis midisinis no jerin plui.
Al torne in cusine, Agnul al tignive i voi par ju. Ju à alce dome cuant che lu a viôt cerçâ il plat di so mari. Al saveve za che il savôr al jere diferent.
I doi si cjalin tai voi, po dopo Bepino a scambie il so plat cun chel da la femine. Agnul nol dîs nuie.
– A nin mame, ch’a si disfrede.
Bruna si jeve e ven a sintâsi, e tal cidinôr rot dome da lis sedons, a tachin a mangjâ.
Comments
-
6 Aprile 2008
Biele…un tichinìn "inquietante" ma biele sul seri!
-
7 Aprile 2008
Si, par furlan e somee plui vere:-)


text:
Descrizione
“Lis baronadis di Pinochio” e je la traduzion par furlan di pre Antoni Beline de innomenade opare di Carlo Collodi, “Le avventure di Pinocchio. Storia di un burattino”.
Opare mestre de leterature mondiâl pai fruts, e je une storie di grande umanitât che e conte lis aventuris dal buratin e lis sôs scuviertis, i erôrs, lis injustiziis e lis sperancis che infin lu fasaran deventâ pardabon uman.
Carlo Collodi, pseudonim di Carlo Lorenzini, (Florence 1826 – 1890) al è stât scritôr e gjornalist di grande innomine par vê scrit “Le avventure di Pinocchio. Storia di un burattino” (1883), romanç pai fruts vendût in passe 80 milions di copiis in dut il mont, che al à fat deventâ Collodi l’autôr talian plui let a nivel internazionâl.
Antoni Beline, Pietrantonio Bellina (Vençon 1941 – Visepente 2007) al è stât predi, scritôr e inteletuâl. Al è stât plevan a Val, Rualp e Treli in Cjargne e a Visepente, e al à fat ancje l’insegnant di religjon e po il mestri elementâr. Scritôr che al à publicât passe 45 oparis, al à voltât par furlan tescj tant che “Lis flabis di Fedro”, “Lis flabis di Esopo”, “Lis baronadis di Pinochio” e po “La Bibie” (adun cun pre Checo Placerean), che i à dedicât plui di 13 agns, e il “Messâl Roman”, dôs oparis fondamentâls par puartâ la liturgjie par furlan in glesie.
Andrea Zuccolo (Buri, 1955) atôr, poete, al à lavorât cun compagniis di prose privadis e teatris stabii, cun regjiscj tant che Luca Ronconi e Carmelo Bene. Al à partecipât a edizions dal Festival Mittelfest a Cividât, sedi come interprete sedi come autôr. Te golaine “Logo – suns, peraulis e scrituris”, al è la vôs dal audiolibri “Il Piçul Princip”.
Laura Torrico (Lecco, 1974) e je a stâ e e lavore in Friûl. Une artiste pluridissiplinâr che si môf tra piture e dissen cui lapis e tecnichis miscliçadis. E je ilustradore di libris pe infanzie e di narative. Une vore di sôs oparis a son deventadis cuviertinis di libris e di albums musicâi.
Massimo Gatti (Milan, 1957) musicist, compositôr, tecnic audio, al è considerât un dai miôr mandoliniscj in Europe. Al à colaborât cun Fabrizio De Andrè in “Anime salve”. Il so toc “Frangenti”, regjistrât dal pianist George Winston in “Plains”, al à vinçût un Grammy Award tal 1999.


text:
Grafie
La grafie al è il mût che si scrivin des peraulis doprant dai segns. Cun cheste peraule si intint sei cemût che al scrîf ogni persone sei il mût doprât par scrivi une lenghe.
Ogniun al à une sô grafie carateristiche tant al è vêr che a son dai esperts che a son bogns di cognossi se un ciert scrit al è stât fat o falsificât di une persone oben no.
Il studi sistematic des grafiis al à fat nassi une dissipline, che par cualchidun e je une sience, che si clame grafologjie.
La grafie al è ancje il mût che une popolazion a dopre par scrivi une lenghe, ven a stâi une convenzion par scrivi lis peraulis e par leilis. Une stesse letare o un insiemit di letaris dal alfabet, al pues jessi let in mût diferent in lenghis (e in grafiis) diferentis.
Vôs leadisModifiche
- Alfabet furlan
- Grafie uficiâl dal Furlan
- Grafologjie
- Scriture


text:
Spilimberc (“Spilimbergo” par talian) ’tal è un comun di 12.000 abitants de provincie di Pordenon in Friûl – Vignesie Julie.
Si rive cun facilitât cun diviers mieçs. Scuvierç cemût:
di Triest – [Km 100 plui o mancul]
Cjapâ la autostrade A4-E70 a Sistiane in direzion Palme. Di ca cjapâ la A23-E55 e lâ fûr a UDIN Sud. Po dopo lâ indevant ’su la strade statâl S464 in direzion Spilimberc.
di Udin – [Km 30 plui o mancul]
Cjapâ la strade statâl S464 in direzion Spilimberc.
di Trevîs vie Pordenon – [Km 85 plui o mancul]
Cjapâ la S53 ’fin a Oderzo, di ca la P50 ’fin a Portobuffolè e la P35 ’fin a Valnunciel (Pordenon). Jentrâ inte A28 di Çumpiel e lâ indevant ’sul gnûf racuardi autostradâl direzion Secuals ’fin a Taurian (Spilimberc).
di Belum vie Cjanâl de Ciline (conseade di Istât) – [Km 81,3 plui o mancul]
Cjapâ la strade statâl S51, a Faè lâ indevant ’su la S251 ’fin a Manià, duncje ’su la S464 in direzion Spilimberc.
di Belum vie Vittorio Veneto – [Km 95,4 plui o mancul]
Cjapâ la strade statâl S51 ’fin a Cadola, lâ indevant in autostrade ’su la A27 in direzion SUD e lâ fûr a Vittorio Veneto. Di ca lâ indevant ’su la strade provinciâl P71 in direzion Sacîl. Rivât a Cordignano lâ indevant ’su la S13 ’fin a Pordenon. Lâ indevant in direzion NORD passant la strade locâl e passant i centris abitâts di San Quarin, San Foche, Vivâr, Basangjele, Taurian rivant cussì a Spilimberc. O, jentrâ inte A28 di Pordenon e lâ indevant ’fin ae jes’sude di Taurian (Spilimberc).
Di Vignesie – [Km 100 plui o mancul]
Autostrade A4 Venezia-Trieste: lâ fûr ’fin a Puart; cjapâ la A28 in direzion Pordenon e lâ fûr a Çumpiel. Lâ indevant ’sul racuardi autostradâl Çumpiel– Secuals lant fûr a Taurian e di ca si rive Spilimberc.
De Austrie (Villach) – [Km 120 plui o mancul]
Cjapâ la A2-E55 ’fin a Tarvis. Di ca lâ indevant ’su la A23-E55 ’fin ae jes’sude di Osôf–Glemone. Lâ indevant ’su la S463 ’fin a Dignan e cjapâ la S464 in direzion Spilimberc.
Controle i percors vie google maps
La stazion dai trens plui dongje a Spilimberc e je chê di Cjasarse che si cjate ’su la linie UDIN-VIGNESIE. Si pues rivâ a Cjasarse cul servizi dai Autobus (20 Km plui o mancul) che a fasin il servizi sostitutîf pes Feroviis dal Stât.
Altris stazions: Udin (30km plui o mancul) e Pordenon (30 Km plui o mancul) e di ca lant indevant cu lis liniis dai traspuarts locâi extraurbans.
Dal Aeropuart Internazionâl di Triest – Roncjis di Monfalcon (Go) [Km 67 plui o mancul] Cjapâ la SS305 ’fin a Redipulie. Lâ indevant ’su la Autostrade A4 ’fin a Palme e di ca ’su la A23 ’fin ae jes’sude di UDIN SUD. Po dopo lâ indevant ’su la strade statâl SS464 in direzion Spilimberc.
Dal Aeropuart Internazionâl di Vignesie “Marco Polo” – Tessera (Ve) [Km 105 plui o mancul] Cjapâ SS14 ’fin al casel di Mestre. Po dopo lâ indevant ’su la A4 ’fin a Puart. Cjapâ la A28 in direzion Pordenon e lâ fûr a Çumpiel. Lâ indevant ’sul racuardi autostradâl Çumpiel-Secuals lant fûr a Taurian e di ca si rive Spilimberc.
Dal Aeropuart Internazionâl di Trevîs – Trevîs [Km 90 plui o mancul] Cjapâ la SS53 ’fin a Oderzo, di ca la SP50 ’fin a Portobuffolè e la SP35 ’fin a Valnunciel (Pordenon). Jentrâ inte A28 di Çumpiel e lâ indevant ’sul racuardi autostradâl Çumpiel-Secuals ’fin ae jes’sude di Taurian e di ca si rive Spilimberc.
Tantis a son lis liniis di autocorieris soredut di e par Udin e Pordenon. Intai dîs di vore plui o mancul un autobus ogni ore.
Bilietarie aziendâl CONSORZI ATAP
Bilietarie Tel. 0434-224444 Vie Oberdan Stazion feroviarie – Pordenon
Si consee di verificâ i oraris traviers cul centralin ATAP o cul sît www.atap.pn.it